text:
2014 йыл башынан минималь эш хаҡы күләме 5554 һум тәшкил итәсәк
Дәүләт Думаһы Рәсәй Хеҙмәт һәм халыҡты социаль яҡлау министрлығының минималь эш хаҡы күләмен күтәреүгә йүнәлтелгән закон проектын беренсе уҡыуҙа хупланы.
Документ 2014 йылдың 1 ғинуарынан минималь эш хаҡы күләмен 6,7 процентҡа йәки айына 5554 һумға тиклем арттырыуҙы ҡарай.
Хәҙер минималь эш хаҡы күләме айына 5205 һум тәшкил итә. 2013 йылда эшкә һәләтле халыҡтың йәшәү минимумы күләме (айына 7911 һум) менән уның нисбәте, яҡынса иҫәпләүҙәр буйынса, 65,8 процент тәшкил итәсәк.
РФ Хеҙмәт һәм халыҡты социаль яҡлау министрлығы сайтында билдәләнеүенсә, закон проекты минималь эш хаҡы күләмен, Рәсәй Федерацияһы Хеҙмәт кодексының 133-сө статьяһы талабына ярашлы, эшкә һәләтле кешенең йәшәү минимумы күләменә аҡрынлап яҡынайтыу маҡсатында әҙерләнгән.
Минималь эш хаҡы күләмен арттырыу буйынса эш Рәсәй Хеҙмәт һәм халыҡты социаль яҡлау министрлығының 2013-2018 йылдарға эшмәкәрлек планына ярашлы, «Лайыҡлы хеҙмәт, ғәҙел эш хаҡы» маҡсатына өлгәшеү өсөн үткәрелә. 2018 йылда минималь эш хаҡы күләме эшкә һәләтле халыҡтың йәшәү минимумын тәьмин итәсәк, тип планлаштырыла.


c: text/html

text:
Бәләбәйҙә балаларға кисектергеһеҙ медицина ярҙамы кибинеты асылды
Бәләбәй ҡалаһының балалар поликлиникаһында кисектергеһеҙ медицина ярҙамы кабинеты эшләй башланы. Хәҙер баланы биҙгәк тотһа, сәбәбе билдәләнмәгән ауыртыуҙар, аңлашылмаған сабыртма күҙәтелһә, йәки тыны ҡыҫылһа, 3-04-03 телефонына шылтыратып, табипты өйгә саҡыртырға мөмкин, тип хәбәр итә «Белебеевские известия» гәзите. Кисектергеһеҙ медицина ярҙамы кабинетына мөрәжәғәт иткәндән һуң өс сәғәт эсендә педиатр һәм фельдшер ауырыған балаға юллана, улар уны тикшереп, дауалау курсын билдәләй. Артабан бар мәғлүмәт тулыһынса һауыҡҡанға тиклем баланы күҙәтеү өсөн участка педиатрына тапшырыла. Кәрәк булғанда кисектергеһеҙ госпитализациялау мәсьәләһе лә хәл ителә.

robotstxt: allowed

filter: keep


text:
Башҡортостан Хөкүмәте бюджет өлкәһендә эш хаҡын күтәреү буйынса саралар планын раҫланы
Башҡортостан Хөкүмәтенең 2012 йылдың 13 мартындағы 234-р һанлы бойороғо менән 2012 йылға Башҡортостан Республикаһы бюджет өлкәһе учреждениелары хеҙмәткәрҙәренең эш хаҡы системаһын камиллаштырыу буйынса саралар планы раҫланды.
БР Хөкүмәтенең матбуғат хеҙмәтендә хәбәр итеүҙәренсә, план норматив, белем биреү һәм контролдә тотоу кеүек өс төп ойоштороу моментына иғтибар йүнәлтә.
Тәү сиратта окладтар билдәләү, штат расписаниеһы әҙерләү һәм хеҙмәт килешеүе төҙөү буйынса тәҡдимдәр әҙерләп, уларҙы етәкселәргә еткереү ҡаралған.
Бюджет учреждениелары етәкселәре, бухгалтерҙары һәм финанс, кадрҙар һәм юридик хеҙмәттәр хеҙмәткәрҙәре өсөн квартал һайын семинар үткәреү планлаштырылған.
Вазифаға бәйле окладтар билдәләгәндә учреждение етәкселәре менән хеҙмәткәрҙәрҙең эш хаҡы кимәленең оптималь нисбәттә булыуы йыл дауамында контролдә тотоласаҡ.
Бойороҡтоң һәм саралар планының тулы тексы менән Башҡортостан Республикаһының хоҡуҡи мәғлүмәт интернет-порталында танышырға мөмкин.


text:
Тирәк
Тирәк (Pópulus) — талдар ғаиләһенә ҡараған ағастар ырыуы. Был ырыуҙағы ағастар генетик яҡтан ҡарғанда, күп төрлө булалар. Теләһә ниндәй ерҙә үҫә ала, оҙолоғо 15 м-ҙан алып 50 метрға тиклем, ағас олоно диаметры 2.5 мертға тиклем етә.
Йөкмәткеһе
- 1 Ботаник тасуриламаһы
- 2 Ареал
- 3 Культивация
- 4 Ҡулланыу
- 5 Етештереү
- 6 Ауыл хужалығы
- 7 Классификация
- 8 Левколид тирәктәр секцияһы (Leucoides)
- 9 Иҫкәрмәләр
Ботаник тасуриламаһы[үҙгәртергә | вики-тексты үҙгәртергә]
Тирәк ағасының оҙонлоғо 40 — 45 метр (ҡайһы берҙә 60 метрға тиклем үҫә), ә олоно диаметры 1 метрҙан ашыу. Йәш ағастарҙың ҡабығы шыма, аҡһыл йәшел йәки ҡара һоро төҫтә; ҡарт ағастарҙың ҡайһы бер төрҙәрендә ҡабыҡтары шыма булып ҡала, ә икенселәрҙә ҡытырша һәм тәрән ярыҡтар менән. Ботаҡтары йыуан (талдан айырмалы рәүештә). Япраҡтары ботаҡта спираль рәүешендә урынлаша, һәм формаһы менән айрылып тора, ҡайһылары өсмөйөштән түңәрәккә йәки көрәк формаһында (һирәк). Һәм оҙон һап менән. Япраҡтарҙын ҙурлығы бер үк түгел: сит ботаҡтарҙа улар бәләкәй, ә үҙәк ботаҡтарҙа улар бик ҙур.
Тирәктең тамыр системаһы бик ныҡ уҫешкән була, әммә ләкин, тамырҙарҙың өҫкө ҡатламы ғына иң ныҡ үҫешә.
Сәскәләре ике өйлө (бер өйлөләр һирәк була) һәм яҙ башында япраҡтарҙан иртәрәк барлыҡа киләләр. Сәскәләре башаҡҡа оҡшаш сәскәлеккә (һырғаларға) йыйылған.
Тирәктең орлоғо ваҡ, оҙонлоғо 1 — 3 мм, һәм мамыҡ кеүеҡ, нәҙек сәстәр беркетелгән. Тирәк ағасы 40 — 60 йыл бик тиҙ уҫә, артабан үҫеүе һүлпәнәйә. Тирәктең ғүмер оҙонлоғо 60 — 150 йыл тирәһе.
Ареал[үҙгәртергә | вики-тексты үҙгәртергә]
Тәбиғәттә тирәк ағасының күп төрҙәре йылға буйында һәм дымлы ҡыялыҡтарҙа үҫә. Ә культур рәүештә ултыртылған ағас теләһә ниндәй ерҙә үҫә. Ябай тирәк ағасы һаҙлы урында үҫә алмай, сөнки ошондай ерҙә тамыры менән һулай алмай.
Культивация[үҙгәртергә | вики-тексты үҙгәртергә]
Тирәктәрҙең күбеһен декоратив ағас итеп үҫтерәләр. Улар башҡа ағастарға ҡарағанда бейегерәк һәм бик шәп үҫә. Бик тиҙ тамыр биреүсе ағас, хатта һынып төшкән ботаҡтары тамыр ебәреп уҫә алалар.
Тал ағасы кеүек, тирәктең тамыр системаһы бик ныҡ үҫешкән, ағастан 40 метрҙан ашыуға тарала, шуға ла ошондай ағастарҙы өй эргәһендә һәм керамик торбалар үткән ерҙә ултыртыуы — яҡшы уй түгел.
Ҡулланыу[үҙгәртергә | вики-тексты үҙгәртергә]
Тирәк ағасының уҙағасы бик эре көпшәләрҙән тора, шуға ла ныҡ сыҙамлы булмай.
Етештереү[үҙгәртергә | вики-тексты үҙгәртергә]
Тирәкте ҡағыҙ етештергәндә ҡулланалар. Тирәктән ҡиммәт булмаған ағас материалдары эшләйҙәр, мәҫәлән, осһоҙ фанера, поддон, һ. б. Тамырында дубиль матдәләр күп булғанлыҡтан, европа идәрендә тире эшкәрткәндә ҡулланылған дубиль матдәләр алалар.
Ауыл хужалығы[үҙгәртергә | вики-тексты үҙгәртергә]
Аүыл хужалығында ел эрозияһынан һаҡлау өсөн трәкте яландарҙа ҡыршау итеп ҡулланалар . Тирәк ағасы түмәрҙәрендә бәшмәк үҫтерәләр.
Классификация[үҙгәртергә | вики-тексты үҙгәртергә]
Секцялар һәм төрҙәре[үҙгәртергә | вики-тексты үҙгәртергә]
Был ырыуға 6 секцияға бүленгән 25 — 35 төр ағастар ҡарай. [17]
Мексика тирәктәре секцияһы (Abaso)[үҙгәртергә | вики-тексты үҙгәртергә]
Үҫеү ареалы — Мексика. Ҡалған тирәктәр секцияһы менән сағыштырғанда Мексика тирәктәренең бөтә органдары ла бәләкәй.
- Populus mexicana — Мексика тирәге
Дельта һымаҡлылыр секцияһы (Aigeiros)[үҙгәртергә | вики-тексты үҙгәртергә]
Ҡалғандарҙан үҙенсәлекле дельталы япраҡтары менән айрыла, япраҡ һабаҡтары уҫаҡтаҡы кеүек оҙон. Ошо секцияла сатырҙары пирамида формаһындағы ағастар бар, улар Рәсәйҙең көньяҡ райондарында үҫә.
- Populus nigra L. — Ҡара тирәк, йәки Осокорь
- Populus deltoides W. BARTRAM EX MARSHALL — Дельта һымаҡ тирәк
- Populus fremontii S. WATSON
Левколид тирәктәр секцияһы (Leucoides)[үҙгәртергә | вики-тексты үҙгәртергә]
Тирәктәр төркөмө араһанда иң оло төркөм тип күҙаллайҙар. Был тирәк ағастарының бөрөләре, һырғалары һәм япраҡтары бик ҙур.
- Populus lasiocarpa OLIV.
- Populus glauca (шул иҫәптән Populus wilsonii C. K. SCHNEID.)
- Populus heterophylla L. — Төрлө япраҡлы тирәк
Populus секцияһы[үҙгәртергә | вики-тексты үҙгәртергә]
Иң киң таралган төркөм. Ҡалған тирәктәр төркөмөнән япрпҡтары һәм бөрөләре сайыр һымаҡ матдә бүлеп сығармауы менән айрыла.
- Populus adenopoda MAXIM.
- Populus alba L. — Аҡ тирәк
- Populus gamblei
- Populus grandidentata MICHX. — «Эре тешле» тирәк
- Populus guzmanantlensis A.VÁZQUEZ & CUEVAS
- Populus monticola
- Populus sieboldii MIQ. — Зибольд тирәге
- Populus simaroa
- Populus tremula L. — Уҫаҡ, йәки «Ҡалтыраусы» тирәкили
- Populus tremuloides MICHX. — Уҫаҡа оҡшаш тирәк
Бальзамлы тирәктәр секцияһы (Tacamahaca)[үҙгәртергә | вики-тексты үҙгәртергә]
Япраҡтары һәм бөрөләре хуш еҫле ыҫмалаға бай.
- Populus angustifolia E. JAMES
- Populus balsamifera L. — Бальзамлы тирәк
- Populus ciliata WALL. EX ROYLE
- Populus laurifolia LEDEB. — Лавр япраҡлы тирәк
- Populus simonii CARRIERE — Симон тирәге
- Populus suaveolens FISCH. — Хуш еҫле тирәк (шул иҫәптән Populus koreana REHDER һәм Populus maximowiczii A. HENRY)
- Populus szechuanica C.K.SCHNEID. — Сычуань тирәге
- Populus trichocarpa TORR. & A. GRAY
- Populus yunnanensis DODE — Юнань тирәге
Туранга секцияһы (Turanga)[үҙгәртергә | вики-тексты үҙгәртергә]
Бал секциялағы тирәктәр уҫаҡҡа оҡшаған, үҙағасы йомшағыраҡ. Ҡалған тирәктәрҙән олоно менән айрылып тора, бындай тирәктәрҙең олоно талдыҡы кеүеҡ күп төплө.
- Populus euphratica OLIVIER —Евфрат турангаһы
- Populus ilicifolia (ENGL.) ROULEAU
- Populus pruinosa SCHRENK — Күгелем тирәк
Гибрид төрҙәр[үҙгәртергә | вики-тексты үҙгәртергә]
- Populus ×acuminata RYDB.
- Populus ×berolinensis DIPPEL — Берлин тирәге, Лавр япраҡлы тирәк менән Ҡара тирәктең гибриды
- Populus ×canadensis MOENCH — Канада тирәге, Дельта һымаҡ тирәк менән Ҡара тирәктең гибриды
- Populus ×canescens (AITON) SM. — Һороғайған тирәк, Аҡ тирәк мнән уҫаҡ гибриды
- Populus ×generosa A. HENRY
- Populus ×jackii SARG. — Дельта һымаҡ тирәк менән Бальзамлы тирәктең гибриды
- Populus ×moskoviensis R. I. SCHROD. — Мәскәу тирәге, Хуш еҫле тирәк менән Лавр япраҡлы тирәктең гибриды
- Populus ×petrowskiana R. I. SCHROD. EX REGEL — Петр тирәге, Дельта һымаҡ тирәк менән Хуш еҫле тирәк гибриды
- Populus ×rasumowskiana (R. I. SCHROD. EX REGEL) DIPPEL — Разумовский тирәге, Вобст тирәге һәм Лавр япраҡлы тирәктең гибриды
- Populus ×vernirubens A. HENRY
- Populus ×woobstii (R. I. SCHROD. EX REGEL) DODE — Вобст тирәге, Лавр япраҡлы тирәк менән Бальзамлы тирәктең гибриды
Иҫкәрмәләр[үҙгәртергә | вики-тексты үҙгәртергә]
- ↑ Entry for Populus L. (инг.). NCU-3e. Names in current use for extant plant genera. Electronic version 1.0 (Sept 24, 1997). 21 октябрь 2010 тикшерелгән.


text:
Фото:
Иҫке мәктәпкә – яңы ғүмер
Фото:
1-се урта дөйөм белем биреү мәктәбе — Бүздәктәге боронғо белем усаҡтарының береһе, ул 1916 йылда нигеҙләнгән. Тәүҙә унда 15 кеше уҡыған ни бары өс класс ҡына була. 43 йыл үткәс, 1959 йылда, уҡыусылар яңы өс ҡатлы бинаға күсә һәм ошо көнгә ҡәҙәр шунда белем ала. 51 йыл эсендә белем биреү учреждениеһы ярайһы туҙа һәм заман талабына яуап биреүҙән туҡтай. Тап шуға күрә уны реконструкцияларға ҡарар ителә. Мәктәп бинаһы үҙгәртеп ҡорола, 114 урынлыҡ ашхана, башланғыс звено уҡыусылары өсөн яңы уҡыу бүлмәләрен һәм спорт залын үҙ эсенә алған ике төкәтмә эшләнә. Төҙөүселәр күләмле эш башҡарып сыға. Төп конструкциялар, тәҙрәләр, ишектәр, ҡыйығы алмаштырыла, электр үткәргестәр СанПин нормаларына ярашлы башҡарыла. Туҡланыу блогы өсөн заманса ҡорамалдар – һыуытҡыстар, электр плиталары, мебель һатып алына. Табип, стоматолог һәм процедура кабинеттары булған медицина бүлеге замандың һуңғы талаптарына ярашлы йыһазландырыла. Милиция һағы посына компьютер һәм хәүеф төймәһе ҡуйыла. Кабинеттарҙағы мебель тулыһынса яңыртыла. Спортзал хәҙер бар стандарттарға яуап бирә, һәм бында хәҙер төрлө кимәлдәге ярыштар үткәрергә мөмкин. Спорт инвентары ла тулыландырылған һәм яңыртылған.
Капиталь ремонттан һуң мәктәпкә Башҡортостан Президенты Рөстәм Хәмитов килде. Төбәк башлығы информатика, химия, биология кабинеттарын ҡараны. Кластарҙа интернетҡа тоташтырылған яңы компьютерҙар урынлаштырылған. Педагогтар мәғлүмәт ресурстарының уникаль мөмкинлектәре арҡаһында хәҙер дәрестәрҙә яңы фәнни видеофрагменттар һәм интерактив тренажерҙар ҡулланырға мөмкин булыуын билдәләне. Был яңылыҡ менән Президентты ла таныштырҙылар. Информатика кабинетында республика башлығы «Инфознайка» түңәрәгенә йөрөүсе уҡыусылар менән аралашты. Ул Интернет тиҙлеге менән ҡыҙыҡһынды. Балалар уның секундына 1 мегабит тәшкил итеүен белдерҙе һәм информатика өлкәһендәге белемдәрен күрһәтте. Егеттәрҙең береһе мәктәп сайтын редакторлау менән шөғөлләнә. Рөстәм Хәмитов йәштәргә сайттың рәсми колонкаларын алып барыуҙан тыш, интернетта ла әүҙем аралашырға тәҡдим итте. Уҡытыусылар менән әңгәмәлә төбәк башлығы мәктәптәге компьютерҙар иҫәбе һәм был эште кем алып барыуы менән ҡыҙыҡһынды. Асыҡланыуынса – информатика уҡытыусыһы икән. Рөстәм Хәмитов, мәктәптең штат расписаниеһына система администраторы вазифаһын индерергә ваҡыт еткән, тигән фекерен әйтте. Химия кабинетында республика Президентына «Виртуаль лаборатория» интерактив таҡтаһы мөмкинлектәрен күрһәттеләр. Әлеге ваҡытта мәктәптә ошондай алты таҡта ҡуйылған. Уҡытыусылар фекеренсә, улар бөтә кабинеттарҙа ла булырға тейеш. Рөстәм Хәмитов туған телде нисә бала өйрәнеүе менән ҡыҙыҡһынды. Уға әйтеүҙәренсә, туған телдәрҙе – башҡорт һәм татар телдәрен 1-11 кластағы бар уҡыусылар ҙа ихлас өйрәнә икән.
Шуны ла билдәләргә кәрәк: компьютер технологиялары дәрестәрҙә генә ҡулланылмай, мәктәптең кластан тыш сараларында, кәңәшмәләр һәм педагогтар советында, дөйөм ата-әсәләр йыйылышында ла файҙаланыла. Ҡунаҡтар электрон китапханала ла булды. Тап ошонда интернетҡа тоташыу мөмкинлеге булған уҡытыусылар алдағы уҡыу йылына әҙерләнә.
1 сентябрҙә яңыртылған белем усағына 450-гә яҡын уҡыусы, шул иҫәптән 50 беренсе класс уҡыусыһы киләсәк. Әммә был мәктәп өсөн сик түгел. Яҡында ғына йәштәр биҫтәһе төҙөлә, өҫтәүенә, ауылда тыуым арта. Уҡытыусылар күҙаллауынса, алдағы йылдарҙа был мәктәптә уҡыусылар һаны 1200-гә тиклем етеүе бар. Президент башланғыс класс уҡыусылары өсөн кластарҙы һәм спортзалды ҡараны, беренсе синыфҡа килеүсе балалар менән аралашты һәм уларға уҡыуҙа уңыштар теләне.
Һүҙ ыңғайы, был урта мәктәп инновацион белем биреү программаларын индереүсе урта дөйөм белем биреү мәктәптәре араһында барған конкурста районда беренсе еңеүсе булған һәм бер миллион һум күләмендә грант алған. Һөҙөмтәле уҡыу процесын 40 педагог тәьмин итә, шуларҙың икәүһе – РФ Президенты премияһына лайыҡ булған.


text:
Фото:
Йыл башынан алып 570 мең тоннанан ашыу һөт һауылған
Фото:
Быйыл йыл башынан алып Башҡортостанда тулайым һауым 570600 тонна тәшкил итә. Һәр һыйырҙан уртаса 2911-шәр килограмм һөт һауып алынған.
Стәрлетамаҡ районы – алдынғыларҙың береһе. Бында 21 сентябргә ҡарата 31684 тонна һөт һауылған. Һәр һыйырҙан һауым – 3921 килограмм, был былтырғы кимәлдән 159 килограмға күберәк.
Шулай уҡ Саҡмағош һәм Дүртөйлө райондарында һөҙөмтәләр юғары. Бында 25367 һәм 24263 тонна һөт һауып алғандар. Уларҙан ҡала Ауырғазы районы килә, унда дөйөм һауым 21343 тонна тәшкил итә.


text:
Республикала наркотиктар менән сауҙа иткән 700 сайт ябылған
ӨФӨ, 2016 йыл, 2 март. /«Башинформ» мәғлүмәт агентлығы, Арина Рәхимҡолова/.
Башҡортостанда наркотиктар менән сауҙа иткән 700 сайт ябылған. Граждандарҙы ҡабул итеү барышында Наркотиктар әйләнешенә контроль буйынса федераль хеҙмәттең Башҡортостан идаралығы начальнигы Александр Митюков ошо хаҡта хәбәр итте. Рәсәй Президентының ҡабул итеү бүлмәһенә республикала йәшәүсе алты кеше мөрәжәғәт иткән.
Александр Митюков һүҙҙәренсә, ведомство хеҙмәткәрҙәре бөтә донъя селтәрендә ҙур эш алып бара, үҙ ваҡытында ошондай сайттарҙың эшмәкәрлеген туҡтата.
«2015 йылда наркотиктар һатыу менән шөғөлләнгән 670 самаһы интернет-ресурс ябылған. Әммә провайдерҙар йыш ҡына сит илдә теркәлгән, шуға күрә эш ҡатмарлаша. Ләкин беҙ ҙә енәйәтселәргә ҡаршы көрәш алымдарын камиллаштырабыҙ», — тип билдәләне ведомство етәксеһе.
Республикала йәшәүсе һәр кем ошо эштә ярҙам күрһәтә ала. Наркотиктар әйләнешенә контроль буйынса федераль хеҙмәттең Башҡортостан идаралығы ҡарамағында ирекмәндәр мәктәбе эшләй. Өфө колледждарының береһендә белем алыусы студент кибер-енәйәтселәргә ҡаршы көрәш башлап, башҡаларға ҙур өлгө күрһәткән. Ул спайстар таратҡан алты сайтты тапҡан һәм Башҡортостан буйынса Роскомнадзор идаралығына ялыу менән мөрәжәғәт иткән. Һөҙөмтәлә сайттар ябылған, тип хәбәр иттеләр Башҡортостан буйынса Баш федераль инспекторҙың матбуғат хеҙмәтендә.


text:
Республика йырсыһы Беренсе каналдағы «Тауыш» проектының жюри ағзаларын әсир итте Фото: Беренсе каналдың сайтынан
Республика йырсыһы Беренсе каналдағы «Тауыш» проектының жюри ағзаларын әсир итте
Республика йырсыһы Беренсе каналдағы «Тауыш» проектының жюри ағзаларын әсир итте Фото: Беренсе каналдың сайтынан
ӨФӨ, 2016 йыл, 17 октябрь. /«Башинформ» мәғлүмәт агентлығы, Эльмира Сабирова/.
Күмертау ҡалаһынан 21 йәшлек Борис Шешера Беренсе каналдағы «Тауыш» проектында Э.Ч. Уильямстың «Why»(«Почему») джаз композицияһын башҡарҙы. Уның сығышын дүрт жюри ағзаһының өсәүһе: Дима Билан, Леонид Агутин, Григорий Лепс бик оҡшатты. Бынан тыш, улар Бористы аяғүрә баҫып алҡышланы, тамашасылар ҙа ихлас ҡабул итте.
Григорий Лепс әйтеүенсә, уның ҡыҙыҡһыныусанлығы күп түгел, шулай ҙа бар, һәм уларҙың береһе — джаз. Командалар бик көслө һәм конкуренция ҙур буласаҡ, тип билдәләне Дима Билан.
«Һеҙҙең ошо сәхнәлә баҫып тороуығыҙ — үҙе бәхет», — тип өҫтәне ул.
«Минең командала булыуығыҙҙы теләйем», — тине Леонид Агутин.
Ҡыҙыҡтырғыс тәҡдимдәргә ҡарамаҫтан, Борис Шешера Леонид Агутинды һайланы.
Сығыш яһар алдынан биргән интервьюһында Борис дүрт йыл элек үк «Тауыш» проектында ҡатнашырға теләүе һәм ул саҡта ошондай күләмле проектҡа әҙер булмауы хаҡында һөйләне.


text:
«Дөйөм диктант-2014» акцияһында 40-тан ашыу өфөлө отличник булды
Быйыл «Дөйөм диктант» халыҡ-ара акцияһында 1031 өфөлө ҡатнашты. Өфөлә «Дөйөм диктант» ойоштороусыһы Наталья Панчишина әйтеүе буйынса, 41 эш «бишле» билдәһенә баһаланды. Иҫегеҙгә төшөрәбеҙ, былтыр ни бары бер отличник булғайны.
Акцияның ойоштороусылары билдәләүенсә, ҡатнашыусылар йышыраҡ «гармошка», «перрон», «семафор», «палисадник» һәм «расхристанный» һүҙҙәрендә хата яһаған. Был һүҙҙәр рус теле ҡағиҙәләрен белмәү менән генә түгел, ә улар ҡулланылған ысынбарлыҡ менән бәйле.
Акцияның иң бәләкәй ҡатнашыусыһы ете йәшлек беренсе синыф уҡыусыһы, ә иң өлкәне 84 йәшлек пенсионер. Шулай уҡ Өфөлә Алексей Ивановтың Поезд Чусовская — Тагил» тексын, рус теленә әҙерлек төркөмөндә уҡыусы, Ҡытайҙан 25, Бангладештан бер студент яҙҙы.
Башҡортостандың баш ҡалаһы белемлелекте тикшереүҙә өсөнсө тапҡыр ҡатнашты. Өфөнән тыш быйыл акцияға биш ҡала һәм бер ауыл биләмәһе ҡушылды. Салауатта 170 эштән 23 «бишкә», 41 — «дүрткә» яҙылған. Сибайҙа диктант яҙырға 60 кеше килгән, уларҙан берәүһе «бишле» алған. Ҡатнашыусылар үҙ эштәренең һөҙөмтәләрен «Дөйөм диктант» сайтында ҡарай ала.
Өфөлә эштәрҙе һәм сертификаттарҙы 21, 22 һәм 24 апрелдә 19 сәғәттә Энтузиастар урамы, 8 адресы буйынса Көнсығыш иҡтисади-юридик гуманитар академияһынды тапшырасаҡтар. Өфө отличниктарын бүләкләү Киров урамы, 45 адресы буйынса ИТАР-ТАСС Конференция холында 23 апрелдә үтәсәк.


text:
Еңеүҙең 65 йыллығы уңайынан милли әҙәбиәт музейында махсус күргәҙмә эшләй
«Утта сыныҡҡан ижад» тип аталған күргәҙмәлә тыныслыҡ һәм ирек өсөн ғүмерҙәрен ҡорбан иткәндәр, шулай уҡ һуғыштан ҡайтып ижад юлынан китеүсе әҙиптәрҙең эштәре менән танышырға мөмкин. Әле республикала яу үтеп ҡайтҡан 7 фронтовик- яҙыусы ғына ҡалған.
Ошонда уҡ театрлаштырылған тамаша, ҙур концерт була. Байрам 22 сәғәт 30 минутта салют менән тамамлана. Еңеү байрамына Мәскәүҙән йондоҙҙар саҡырмайҙар, Урал аҫылташтары тип аталған фольклор конкурсы еңеүселәре сығыш яһай.


text:
Рәсәй эшҡыуарҙары көнө менән!
26 май календарҙа Рәсәй эшҡыуарҙары көнө тип билдәләнгән. Ошо айҡанлы Башҡортостан Республикаһы Президенты Мортаза Рәхимов бөтә эшҡыуарҙарҙы һөнәри байрамдары менән ҡотланы. Ҡотлауҙа, атап әйткәндә, шулай тиелә:
«Хөрмәтле эшҡыуарҙар!
Һеҙҙе һөнәри байрамығыҙ – Рәсәй эшҡыуарҙары көнө менән ҡотлайым!
Әүҙем тормош алып барыусы һәм үҙ эшенә юғары яуаплылыҡ менән ҡараусы, ижади фекер йөрөтөүсе кешеләрҙең һаны йылдан-йыл артыуы шатландыра. Бөгөн республикала иҡтисадта мәшғүлдәрҙең һәр өсөнсөһө бәләкәй һәм урта бизнес өлкәһендә эшләй.
Эшҡыуарлыҡҡа ярҙам итеү, иҡтисади эшмәкәрлекте, һәр яҡлап уңайлы бизнес мөхитен киңәйтеү өсөн шарттар булдырыу һуңғы йылдарҙа дәүләт сәйәсәтенең мөһим бер өлөшө булып тора. Мәҫәлән, былтыр Башҡортостандың 1100-ҙән ашыу бәләкәй һәм урта эшҡыуарлыҡ субъекты 1,8 миллиард һум күләмендә дәүләт ярҙамы алды.
Эшҡыуарлыҡтың иҡтисадтың өҫтөнлөклө тармаҡтарын, производство мөмкинлектәрен үҫтереүҙә күберәк ҡатнашыуы республиканың алға ынтылышлы социаль-иҡтисади үҫеше өсөн ҙур әһәмиәткә эйә. Тулайым төбәк продуктының биштән бер өлөшө бәләкәй һәм урта бизнес көсө менән етештерелә. Төп капиталға инвестициялар һалыу күләме бәләкәй предприятиелар буйынса 10 миллиард һумға етә.
Бизнестың социаль яуаплылығы күтәрелә, уның кешеләрҙең көнкүрешен һәм йәшәү кимәлен яҡшыртыуға индергән өлөшө үҫә бара. Башланғыстарығыҙ һәм ҡатмарлы иҡтисади шарттарҙа тотороҡло эшләүегеҙ һөҙөмтәһендә эш урындары һаҡлап ҡалынды һәм яңылары булдырыла, бюджет тулыландырыла һәм халыҡ кәрәкле тауарҙар һәм хеҙмәттәр менән тәьмин ителә.
Ҡәҙерле эшҡыуарҙар, һеҙгә ныҡлы сәләмәтлек, именлек һәм бәхет, республика һәм илебеҙҙең ижади мөмкинлектәрен арттырыуҙа яңы уңыштар һәм һөҙөмтәле хеҙмәт итеүегеҙҙе теләйем!
Башҡортостан Республикаһы Президенты М.Рәхимов».


text:
Өфөлә яңы мәсет һалына башланы
Өфөнөң Дим районында яңы собор мәсете төҙөлә башланы. Бының өсөн бүленгән участка Гатчино урамындағы парк зонаһында урынлашҡан. Проектты «Экопроект «Вакар» яуаплылығы сикләнгән йәмғиәтенең архитектура-планлаштырыу оҫтаханаһы эшләгән.
Ойошма белгестәре әйтеүенсә, Димдәге яңы ҡоролма күп ҡырлы ике ҡатлы бинанан торасаҡ. Уның уртаһында асылып етмәгән сәскә бөрөһө формаһында матур манара урынлаштырыласаҡ. Бинала ирҙәр өсөн 106 урынлыҡ һәм ҡатын-ҡыҙҙар өсөн айырым 55 урынлыҡ ғибәҙәт ҡылыу залы буласаҡ. Объектты 2012 йылда тапшырырға планлаштырыла.
Уның заказсыһы – Дим районы мосолмандарының Дини берекмәһе. Мәсет төҙөүгә төп финанс средстволары граждандарҙың ирекле иғәнәләре иҫәбенә йыйылған.
Был мәсет Димдә берҙән-бер яңы дини ҡоролма булмаҫ, моғайын. Бында шулай уҡ Андрей Первозванный православие ғибәҙәтханаһын төҙөргә йыйыналар. Бөгөнгә был проектты тормошҡа ашырыу ваҡыты билдәләнмәгән әле.


text:
Иҡтисад институты директоры урынбаҫары Дмитрий Сорокин менән осрашыуФото: Альберт Загиров
Иҡтисад институты директоры урынбаҫары Дмитрий Сорокин менән осрашыу
Иҡтисад институты директоры урынбаҫары Дмитрий Сорокин менән осрашыуФото: Альберт Загиров
31 мартта Республика Йортонда Башҡортостан Президенты Мортаза Рәхимов Рәсәй Фәндәр академияһының Иҡтисад институты директорының беренсе урынбаҫары, Рәсәй Фәндәр академияһының ағза-корреспонденты Дмитрий Сорокин менән эш осрашыуы үткәрҙе. Өфөгә ул Рәсәй Ирекле иҡтисад йәмғиәтенең Башҡортостан бүлексәһе конференцияһында ҡатнашыу өсөн килгән.
Осрашыуҙа республиканың социаль-иҡтисади үҫеш мәсьәләләре тикшерелде, иҡтисад өлкәһендәге ғилми эшкәртмәләрҙе дәүләт власы һәм граждандар йәмғиәте институттарының ғәмәли эшмәкәрлегенә индереү буйынса саралар ҡаралды.
Дмитрий Сорокин республика Президентын Рәсәй Ирекле иҡтисад йәмғиәтенең (ул уның идара ағзаһы булып тора) эшмәкәрлеге менән таныштырҙы. Дмитрий Сорокин әйтеүенсә, Рәсәй Хөкүмәте ярҙамында фән һәм мәғариф системаһының ҡеүәтен берләштереүҙе маҡсат итеп ҡуйған фәнни-мәғариф консорциумы төҙөргә планлаштырыла. Ул шулай уҡ Рәсәй Фәндәр академияһы Иҡтисад институтының Өфө дәүләт иҡтисад һәм сервис академияһы менән берлектә тормошҡа ашырырға планлаштырылған проекттары тураһында һөйләне.
Мортаза Рәхимов осрашыуҙа телгә алынған башланғыстарҙы ыңғай баһаланы һәм Башҡортостандың иҡтисадын артабан үҫтереүгә йүнәлтелгән тәҡдимдәрҙе яҡларға әҙер булыуын билдәләне.
Осрашыуҙа Башҡортостан Республикаһы Президенты ҡарамағындағы Дәүләт советнигы Сергей Лаврентьев, Өфө дәүләт иҡтисад һәм сервис академияһы ректоры Александр Дегтярев ҡатнашты.


text:
Өфөлә Эшҡыуарлыҡ аҙналығы үтәсәк
20 майҙан 26-һына тиклем Өфөлә Рәсәй эшҡыуарлығы көнөнә ҡарата Эшҡыуарлыҡ аҙналығы үткәреләсәк. Был көн илебеҙҙә 26 майҙа билдәләнә.
Эшҡыуарлыҡ аҙналығы 20 майҙа Карьера көнөнән башланасаҡ. Был сараны ойоштороусылар – Өфөләге "АНКОР" кадрҙар холдингы, «Рәсәй терәге» Дөйөм Рәсәй бәләкәй һәм урта эшҡыуарлыҡ йәмәғәт ойошмаһының Башҡортостан төбәк бүлексәһе һәм ӨДАТУ-ның Иҡтисад һәм идара итеү институты. Карьера көнөнөң төп ваҡиғаларының береһе булып төп халыҡ-ара, Рәсәй һәм локаль компанияларҙың вакансиялар йәрминкәһе торасаҡ. Юғары һәм урта махсус уҡыу йорттарының сығарылыш курстары студенттары компаниялар вакансиялары менә таныша, эш биреүселәрҙең талаптары хаҡында белә аласаҡ. Карьера көнөн йомғаҡлап матбуғат конференцияһы үткәреләсәк.
25 майҙа Өфөлә (К. Маркс урамы, 3 адресы буйынса) «Идаралыҡтар ярыштары» үткәреләсәк. Уларҙы First Business School һәм «Рәсәй терәге» Башҡортостан төбәк бүлексәһенең Өфө бүлексәһе ойоштора. Бындай турнирҙар үткәреүҙең төп маҡсаты – идара итеү өлкәһендә социаль технологиялар индереү һәм үҫтереү, эшҡыуарҙарҙың идара итеү мәҙәнилеге һәм профессиональ этикаһы кимәлен күтәреү.
26 майҙа Рәсәй эшҡыуарлығы көнөн байрам итеү менән бәйле иртәнән алып ҡаланың сауҙа һәм бизнес-үҙәктәрендә эшҡыуарҙарҙы ҡотлау үткәреләсәк. Был акцияны «Рәсәй терәге» Башҡортостан төбәк бүлексәһенең Өфө бүлексәһе ойоштора.
«M5» ресторанында эшҡыуарҙарҙың осрашыуы Аҙналыҡтың йомғаҡлау аккорды буласаҡ. Ул эшлекле уйындар, шоу-программа менән бизнес-пикник форматында үтәсәк, тип хәбәр итә «Рәсәй терәге» Өфө бүлексәһенең матбуғат хеҙмәте.


text:
Туғыҙ райондағы 16 ауылда йорттарҙы һыу баҫҡан
Әлеге мәлдә республиканың туғыҙ районындағы 16 тораҡ пункт һыу баҫыу зонаһында ҡалған, тип хәбәр иттеләр БР Тәбиғәттән файҙаланыу һәм экология министрлығында. Һыу баҫҡан райондарҙа артабан һыу күтәрелеүе тураһында башҡаса мәғлүмәт алынманы.
Ведомство мәғлүмәттәренә ярашлы, һыу баҫҡан иң күп йорттар — Йәрмәкәй районында. Унда әле республика комиссияһы эшләй. Миәкә районының өс ауылы халҡы ла урындағы йылғаларҙа кинәт һыу күтәрелеүе арҡаһында зыян күргән.
Хәтерегеҙгә төшөрәйек, Йәрмәкәй районында 375 өй Рә йылғаһы ташыуы арҡаһында ҡамауҙа ҡалды. Район хакимиәтенән хәбәр итеүҙәренсә, ҡотҡарыусылар тарафынан 161 кеше эвакуацияланған. Районда ташҡынға ҡаршы комиссия штабы эшләй.
— Урындағы балалар баҡсаһы халыҡты ваҡытлыса ҡабул итергә әҙер, — тип хәбәр итте Йәрмәкәй районы хакимиәте вәкиле Александр Никаноров. — Әлегә ташҡындан зыян күргәндәрҙең барыһы ла туғандарында урынлашҡан. Райондың ашығыс хеҙмәттәре ауыл халҡына теләһә ҡайһы ваҡытта ярҙамға килергә әҙер.


text:
Рәсәйҙең яңы граждандарына уларҙың һайлау хоҡуҡтары аңлатыласаҡ
Быйыл Рәсәй Федераль миграция хеҙмәте БР буйынса идаралығының Өфөнөң Киров районындағы бүлегендә Рәсәй Федерацияһы гражданы паспортын тапшырғанда уға үҙенең һайлау хоҡуҡтары тураһында памятка ла ҡушып биреләсәк. Уны Өфө ҡалаһы ҡала округының Киров районы территориаль һайлау комиссияһы әҙерләгән.
БР Үҙәк һайлау комиссияһы сайты хәбәр итеүенсә, памятка граждандарға уларҙың конституцион һәм һайлау, шулай уҡ Рәсәй Федерацияһы һәм Башҡортостан Республикаһы һайлау закондарының төп положениеларын аңлата.


text:
Йырсы Мәүлетбай Ғәйнетдинов яҡты донъянан китте
Башҡортостан мәҙәниәте һәм сәнғәте ҙур юғалтыу кисерҙе.
Бөгөн 77-се йәшендә билдәле йырсы, Башҡортостандың халыҡ артисы, Башҡорт дәүләт филармонияһы ветераны Мәүлетбай Ғәйнетдинов яҡты донъянан китте.
Мәүлетбай Сөләймән улы Ғәйнетдинов 1938 йылдың 14 майында Ишембай районының Этҡол ауылында тыуған. 1971 йылда Өфө сәнғәт училищеһын тамамлаған, Башҡорт дәүләт филармонияһында йырсы-солист булып эшләп. 1981 йылдан алып – «Йәдкәр» фольклор ансамбле ҡатнашыусыһы. Мәүлетбай Ғәйнетдинов оҙон көй башҡорт халыҡ йырҙарын башҡарыусы булараҡ танылыу яулаған. Уның репертуарында – бөйөк шиғри-музыкаль классика өлгөләре: «Буранбай», «Урал», «Сибай», «Бейеш», «Аҡһаҡ ҡола» була.
2008 йылда йырсы «Ел ҡыуыусы» тулы метражлы нәфис фильмда төшә.
Мәрхүм менән хушлашыу 7 июндә 11 сәғәттә Башҡорт дәүләт филармонияһында уҙасаҡ.


text:
Башҡортостан гүзәле «Йәшел муйынсаҡ» матурлыҡ эко-конкурсы финалына сыҡты
Октябрьский ҡалаһында йәшәүсе Лилиә Ғәләүетдинова Рәсәйҙә тәүгә үткәрелгән «Йәшел муйынсаҡ» матурлыҡ эко-конкурсы финалына сыҡты. Сара әле Краснодар крайында үткән «ЭКА МИР–2011» бөтә Рәсәй экологик башланғыстар форумы сиктәрендә ойошторола.
Конкурсты ойоштороусылар киләһене күрһәтергә теләй: бөгөнгө көндә гүзәллек – ул матур ҡиәфәт һәм шарм ғына түгел, ә экологик йәһәттән аңлы, тәрбиәле булыу ҙа, ер-әсәбеҙгә эштәр менән ярҙам итергә теләү һәм әҙер булыу. Шуның өсөн конкурста ҡатнашыусылар экология өлкәһендә әүҙем позициялы, үҙҙәренең экологик проекттарын булдырып, уларҙы тормошҡа ашырыу менән мәшғүл булырға тейеш.
— Дөйөм алғанда «Йәшел муйынсаҡ» матурлыҡ эко-конкурсында 60-тан ашыу һылыу ҡатнашты. Әле 14 ҡатнашыусы ғына ҡалды. 6 сентябрҙә финал буласаҡ, һәм беҙҙең бер генә минут буш ваҡытыбыҙ ҙа юҡ, төрлө фотосессия, масер-кластары, конкурстар көн дә ойошторола, — тип һөйләне «Башинформ» агентлығына Рәсәйҙә беренсе матурлыҡ эко-конкурсы финалына сығыусы Лилиә Ғәләүетдинова.
— «Йәшел муйынсаҡ» конкурсында еңеүсе булырмынмы – уныһын белмәйем, — тип дауам итә Лилиә Ғәләүетдинова. – Мин үҙемде тейешенсә баһалайым, шуға күрә конкурста лайыҡлы ҡыҙҙың еңеп сығыуы минең өсөн мөһим. Әлбиттә, еңеүсе булырға теләр инем. Матурлыҡ конкурсының иң һылыу ҡыҙы тигән исем ысынында ли тик исем генә булырға тейеш түгел, тип иҫәпләйем. Минең ҡарашҡа, яңы исем яулап, халыҡҡа ниндәй ярҙам килтерә алыуың тураһында уйлау мөһим.


text:
Фото:
Александр Жуков Олимпия комитеты башлығы вазифаһына һайланды
Фото:
Башҡортостан Республикаһы Президенты Мортаза Рәхимов Александр Жуковҡа Рәсәй Олимпия комитеты президенты вазифаһына һайланыуы менән ҡатлап телеграмма ебәрҙе.
«Хөрмәтле Александр Дмитриевич!
Һеҙҙе юғары вазифаға – Рәсәй Олимпия комитеты Президенты итеп һайланыуығыҙ менән ихлас ҡотлайым!
Һеҙҙең бай профессиональ һәм тормош тәжрибәгеҙ, юғары эшлеклелек һәм кешелек сифаттарығыҙ илдә һәм уның төбәктәрендә олимпия хәрәкәтен артабан үҫтереүгә, ватан спорты абруйын нығытыуға, Сочи ҡалаһында үтәсәк Уйындарҙа уларҙың еңеү традицияларын арттырыуға хеҙмәт итер, тип ышанам.
Һеҙгә ныҡлы һаулыҡ, именлек һәм бәхет, Рәсәй именлеге хаҡына күп яҡлы эшмәкәрлегегеҙҙә уңыштар теләйем!
Ихтирам менән, Башҡортостан Республикаһы Президенты М.Рәхимов».


text:
Япон теле
Япон теле (үҙ атамаһы 日本語, ниһонго) — япондарҙың теле, Японияның рәсми[1] дәүләт теле. 140 миллионға яҡын кеше япон телендә ирекле аралаша, 125 млн. кеше өсөн ул туған тел (донъяла 9-сы урын).
Башҡа телдәр араһында япон теленең аналогы юҡ, иң яҡын булыу сәбәпле уны Алтай телдәренә индерәләр.
Япон теле — идеография һәм ижек фонографияһын берләштергән оригинал яҙыулы агглютинатив тел.
Таралыу географияһы[үҙгәртергә | вики-тексты үҙгәртергә]
Япон теллеләрҙең күпселеге Япон архипелагында йәшәй. Элек Япония яулаған ерҙәрҙә лә япон теле ҡулланыла (Корея, Тайвань, Ҡытай өлөшө). Төньяҡ һәм Көньяҡ Америкала япон эмигранттары әлеге телдә аралаша. Шулай уҡ телде Азия һәм Океанлыҡ мәктәптәрендә өйрәнәләр.
Аниме тип аталған жанр тәҫъирендә бөтөн донъяла япон теле ҙур популярлыҡ яулай һәм әүҙем өйрәнелә.
Диалекттар[үҙгәртергә | вики-тексты үҙгәртергә]
Японияның географик үҙенсәлектәре сәбәпле, япон теленең тиҫтәләп диалекты бар. Улар һүҙлек составы, морфология, ҡайһы бер осраҡтарҙа һөйләм буйынса айырыла. Иң киң таралған диалекттар араһында ҡансай-бен (関西弁), тохоку-бен (東北弁) һәм канто-бен (関東弁) кеүек диалекттарын атап була.
Һәр япон кешеһе төп япон телен белә, ләкин төрлө диалект вәкилдәре бер-береһен аңламауы мөмкин.
Яҙыу[үҙгәртергә | вики-тексты үҙгәртергә]
Шулай уҡ ҡарағыҙ[үҙгәртергә | вики-тексты үҙгәртергә]
- Һөйләшеүселәр һаны буйынса телдәр исемлеге
- Телдәрҙең Интернетта ҡулланылышы
- Киң таралған телдәр исемлеге
- Алтай телдәре
- Япония
Иҫкәрмәләр[үҙгәртергә | вики-тексты үҙгәртергә]
- ↑ Японияла дәүләт теле статусы Конституцияла, ҡанундарҙа теркәлмәгән
Һылтамалар[үҙгәртергә | вики-тексты үҙгәртергә]
- Русса-японса, японса-русса онлайн һүҙлек (урыҫ.)
- Япон теле дәрестәре (урыҫ.)
- Японсылар өсөн файҙалы һылтамалар йыйынтығы (урыҫ.)


text:
Республика музейҙары «Музейҙар төнө» акцияһына әҙерләнә
ӨФӨ, 2016 йыл, 4 май. /«Башинформ» мәғлүмәт агентлығы, Ләйлә Аралбаева/.
21 майҙан 22-нә ҡарай төндә күптән көтөлгән мәҙәни ваҡиға — «Музейҙар төнө-2016» акцияһы уҙа. Башҡортостандың 100-ҙән ашыу дәүләт, муниципаль, ведомство һәм шәхси музейҙары үҙ ишектәрен асасаҡ. Ғәҙәти акция Рәсәй киноһы йылына арнала.
Был кистә республика музейҙары 300-ҙән ашыу сара: яңы күргәҙмәләр, интерактив экскурсиялар, уйын программалары, әҙәби-музыкаль кисәләр, театрлаштырылған тамашалар, оҫталыҡ дәрестәре, кинолекторийҙар тәҡдим итә. Башҡортостан Мәҙәниәт министрлығының матбуғат хеҙмәтендә хәбәр итеүҙәренсә, киске сәғәт 6-нан төнгө 12-гә тиклем Өфөләге 13 майҙансыҡта «Музейҙар төнө» уҙа. Башҡортостандың Милли музейы, М.В.Нестеров исемендәге Башҡорт дәүләт художество музейы, С.Т. Аксаковтың мемориаль йорт-музейы, Мәжит Ғафуриҙың мемориаль йорт-музейы, республика Хәрби Дан музейы, 112-се Башҡорт кавалерия дивизияһы музейы һәм башҡа музейҙар баш ҡала халҡын һәм ҡунаҡтарын көтөп ҡала. Шулай уҡ «Башҡортостан» сауҙа үҙәгендә өс майҙансыҡ — «Интеллектус» музейы, «Урман вәкиллеге» зоопаркы, Политехник музейҙың «Алиса Фәндәр илендә» интерактив күргәҙмәһе эшләй.
Йыл һайын Халыҡ-ара музейҙар көнө уңайынан «Музейҙар төнө» акцияһы ойошторола. Республика музейҙары алтынсы йыл рәттән халыҡ-ара акцияла ҡатнаша.


text:
«Бүреләр» рок төркөмө үҙенең концертына саҡыра
ӨФӨ, 2016 йыл, 18 март. /«Башинформ» мәғлүмәт агентлығы, Ләйлә Аралбаева/.
20 мартта Өфөләге «MusicHall27» майҙансығында популяр «Бүреләр» рок төркөмөнөң концерты уҙа. Ойоштороусылар әйтеүенсә, билдәле хиттарҙан тыш, яңы композициялар ҙа яңғыраясаҡ. Солист Илшат Абдуллин һәм гитарасы Роман Пожидаев менән бергә төркөмдөң тәүге составы музыканты Тайфур Юлсурин сығыш яһай.
«Һеҙҙең менән күптән күрешмәнек, концерттар уҙғарманыҡ. Беҙгә һеҙҙең энергияғыҙ, хис-тойғоларығыҙ етмәй. Яҙ — музыка тыңлап, көс-дарман туплау өсөн иң яҡшы мәл», — тип яҙҙы Илшат Абдуллин «Бәйләнештә» селтәрендә. Шоу-программа киске сәғәт 7-лә башлана.
Төркөм 2004 йылда барлыҡҡа килә һәм башҡорт телендәге рокка йән өрөүсе коллективҡа әүерелә. Ижадтарында халыҡ музыкаһы элементтарын заманса рок мәҙәниәте менән аралаштырып, «Бүреләр» башҡорт рок музыкаһын яңы кимәлгә күтәрҙе. Музыканттар үҙҙәренең тәүге альбомын сығарған, тиҙҙән икенсеһен яҙҙырыу тамамланасаҡ. Төркөм республика буйлап, Мәскәүҙә, Силәбелә концерттар менән күп тапҡыр сығыш яһаны, халыҡ-ара фестивалдәрҙә ҡатнашты. Клиптары Turkish Music Box халыҡ-ара телеканалында күрһәтелә. «Башҡортостан» киностудияһының «Минең йондоҙом» фильмында һәм М.Ғафури исемендәге Башҡорт академия драма театрының «Артур+Нэнси» спектаклендә улар ижад иткән музыка яңғырай. «Бүреләр» төркөмө композитор Рим Хәсәнов яҙған «Әҡлимә» йырын башҡарып, интернетта танылыу яуланы.


text:
Бөгөн үткәненән тыш, улар әлеге составта февралдә тағы бер тапҡыр, йәғни һуңғы мәртәбә осрашасаҡ. Ә быныһында Дәүләт йыйылышы-Ҡоролтай рәйесе Константин Толкачев 3-сө саҡырылыш парламенттың етешкәндәрен һанап үтте.
Башҡортостанда 2007-се йыл Рәсәйгә ҡушылыуҙың 450 йыллығына арналған юбилей сараларын ғәмәлгә ашырыу менән бәйле үтте тине ул. Йыл дауамында депутаттарың 117 ҡанун ҡабул итеүен, был документтарҙың һәмммәһенең дә халыҡ мәнфәғәттәрен хәстәрләүсе ҡанун булыуын да әйтте.
Әммә булған уңыштар тураһында ғына һөйләү урынһыҙ булыр ине, тип билдәләне Константин Толкачев үҙ сығышында. Парламент спикеры яңы саҡырылыш депутаттар алдындағы мөһим мәсьәләләргә лә туҡталды. Улар йыл аҙағына тиклем муниципаль берәмектәрҙең сиктәрен билдәләүҙе тамамлау, ватандаштарҙың тормош сифатын яҡшыртыу, йәғни айырым өлкәләрҙә эшләүселәрҙең хеҙмәт хаҡын күтәреү, иғлан ителгән ғаиләне социаль яҡлау йылына билдәләнгәндәрҙе тормошҡа ашырыуҙың хоҡуҡи нигеҙҙәрен булдырыу һәм башҡалар.
Ҡанун сығарыу эшмәкәрлеге күп көс һәм сыҙамлылылҡ талап иткән процесс тине парламент башлығы. Ул ҡанун ижад итеүҙе станоктар эшләү менән сағыштырҙы. Карл Маркс ҡасандыр ошондай сағыштырыу яһаған булған икән.
Дәүләт йыйылышы-Ҡоролтай ултырышына Башҡортостандан Берҙәм Рәсәй фирҡәһе аша һайланған депутаттар ҙа килгәйне. Ултырыштан һуң президент, премьер-министр ҡатнашлығында улар менән осрашыу ҙа булды. Бында Башҡортостандан сыҡҡан Айыуҙар республикала социаль-иҡтисади үҫеште нығытыу буйынса фекер алышты. Мәғлүм булыуынса, Дәүләт Думаһында республиканан 14 депутат Берҙәм Рәсәй фирҡәһенән һайланды, осрашыуға коммунист Юрий Афонин килмәгәйне, унын ҡарауы фекер алышыуҙа Башҡортсоандан сенатор Рудик Исҡужин ҡатнашты.


text:
Фото:
Башҡортостан Бокс федерацияһы эшмәкәрлеге хаҡында китап-альбом сығарҙы
Фото:
"Башҡортостанда бокс» — Башҡортостан Бокс федерацияһы сығарған китап-альбом тап шулай атала.
“Башинформ” агентлығына Федерацияның матбуғат хеҙмәтенән хәбәр итеүҙәренсә, китапта Николай Соловьев асҡан беренсе спорт түңәрәгенән башлап хәҙерге көнгә тиклемге республика боксы тарихы яҡтыртылған.
Баҫмала билдәле бокссылар, тренер, судьялар тураһында очерктар тупланған, төбәк бокс мәктәптәре һәм Башҡортостанда үткәрелгән турнирҙар тураһында мәғлүмәт бирелгән.
Китапҡа республиканың иң яҡшы фоторәссамдарының фотоһүрәттәре ингән. Китап-альбомды баҫмаға әҙерләүҙе һәм дизайнды “Белая река” нәшриәте башҡарған.


text:
Фото:
Һамарҙан Башҡортостан велоуҙышсыларынан «көмөш»
Фото:
Һамарҙа 1994-1995 йылғы үҫмерҙәр араһында Бөтә Рәсәй шоссела велоспорт буйынса ярыштар бара.
Башҡортостан данын был ярыштарҙа Илдар Арсланов, Артем Романенко, Илдар Гәрәйшин, Владимир Полозов һәм Виталий Жучков яҡлай.
Уҙыштарҙа Рәсәйҙең төрлө төбәгенән 10-дан ашыу команда ҡатнаша.
25 километрға парлы уҙышта Илдар Арсланов һәм Илдар Гәрәйшин «көмөш» миҙал яуланы.
25 километрға командала уҙыш Башҡортостандың дүрт спортсыһына (Илдар Арсланов, Артем Романенко, Илдар Гәрәйшин, Виталий Жучков) йәнә «көмөш» наградалар алып килде.


text:
Республикала «Минең яратҡан уҡытыусым» конкурсы иғлан ителде
Башҡортостанда «Минең яратҡан уҡытыусым» конкурсы старт алды. Бәйгене ойоштороусылар булып БР Мәғариф министрлығы, республиканың алдынғы баҫмалары, М.Аҡмулла исемендәге Башҡорт дәүләт педагогия университеты һәм Башҡортостандың мәғлүмәт-мәғариф порталы сығыш яһай.
БДПУ-ның матбуғат үҙәгенән хәбәр итеүҙәренсә, конкурсҡа тәҡдим ителгән эштә уҡытыусының фотоһүрәте һәм уның турала инша, хикәйә йәки шиғыр булырға тейеш. Бәйгелә ҡатнашыу өсөн «Эдвис» уҡытыу-методика үҙәге сайтында теркәлергә һәм ижади эште «Галерея» бүлегендә («Минең яратҡан уҡытыусым» фотоальбомында) урынлаштырырға кәрәк.
Еңеүселәр түбәндәге номинациялар буйынса билдәләнәсәк: «Минең беренсе уҡытыусым», «Йөҙөндә — ихлас йылмайыу», «Үҙенсәлекле ҡараш» (иң оригиналь фотоһүрәт), «Бер тулҡында» (уҡытыусы һәм уҡыусы), «Танылыу» (төрлө уҡыусылар тарафынан ебәрелгән уҡытыусы фотоһүрәте), «Мәктәптә һәм өйҙә яратҡан уҡытыусы», «Булмышы — тәрбиәсе».
Бәйгелә мәктәп уҡыусылары, уларҙың ата-әсәләре, уҡытыусылар һәм студенттар ҡатнаша ала. Конкурс 1 октябргә тиклем дауам итәсәк. Тәҡдим ителгән эштәргә махсус комиссия баһа бирә. 1-5 октябрҙә бәйгегә йомғаҡ яһау планлаштырыла. Еңеүселәрҙе наградлау тантанаһы Уҡытыусылар көнөнә ҡарата үткәреләсәк.
Тулыраҡ мәғлүмәт конкурс сайтында урынлаштырылған.


text:
Өфө Урман ауылы халҡына гуманитар ярҙам йыя
Урман ауылы янындағы боеприпастар келәте шартлауы һәм янғындар арҡаһында зыян күреүселәр өсөн Өфөлә гуманитар ярҙам ҡабул итеү пункттары эшләй башланы.
Ҡала хакимиәтенең мәғлүмәт-аналитика бүлеге хәбәр итеүенсә, әйберҙәр ҡабул итеү пункттары түбәндәге адрестар буйынса дүшәмбенән йомаға тиклем 9-17 сәғәттәрҙә Өфөнөң бөтә райондарында ла эшләй:
Үҙәк урам, 18, Б. Хмельницкий урамы, 53, Менделеев урамы, 136/2, Ғафури урамы, 103, Р. Зорге урамы, 31, Б. Хмельницкий урамы, 68/1, Цюрупа урамы, 102.


text:
Хеҙмәт ҡануниәтенә бәйле һорауҙар менән иртәгә Хеҙмәт инспекцияһы вәкиленә мөрәжәғәт итергә мөмкин
15 мартта РФ Президентының Башҡортостан Республикаһындағы йәмәғәт ҡабул итеү бүлмәһендә хеҙмәт ҡануниәте, хеҙмәт килешеүҙәре төҙөү һәм уларҙы ғәмәлдән сығарыу мәсьәләләре буйынса граждандар ҡабул ителә.
Мөрәжәғәт иткәндәрҙе Башҡортостан Республикаһындағы Дәүләт хеҙмәт инспекцияһы етәксеһе урынбаҫары Владимир Гребенников ҡабул итәсәк.
Башлана — 14 сәғәттә.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Йыл башынан республикала 800 квадрат метрҙан ашыу торлаҡ сафҡа индерелгән Фото: Олег Яровиков
Йыл башынан республикала 800 квадрат метрҙан ашыу торлаҡ сафҡа индерелгән
Йыл башынан республикала 800 квадрат метрҙан ашыу торлаҡ сафҡа индерелгән Фото: Олег Яровиков
ӨФӨ, 2016 йыл, 21 июнь. /«Башинформ» мәғлүмәт агентлығы, Олеся Серёгина/.
Ғинуар-май айҙарында Башҡортостанда финанслауҙың бөтә сығанаҡтары иҫәбенә дөйөм майҙаны 819,3 мең квадрат метрлыҡ 9824 фатир сафҡа индерелгән. Былтырғы осор менән сағыштырғанда ете процентҡа кәмерәк. Федераль дәүләт статистика хеҙмәтенең территориаль органында шундай мәғлүмәттәр килтерелә. Һәр мең кешегә 201 квадрат метр тура килә.
Республиканың торлаҡ төҙөлөшө структураһында халыҡтың үҙ иҫәбенә һәм кредит ярҙамында төҙөгән торлаҡ өлөшө өҫтөнлөк итә — 70,7 процент. Мәҫәлән, былтыр ғинуар-май айҙарында ошо күрһәткес 69,2 процент тәшкил иткән. Быйыл биш айҙа төбәк халҡы майҙаны 579,2 мең квадрат метрлыҡ 5299 шәхси йорт төҙөгән. Был уҙған йылға ҡарата 4,9 процентҡа кәмерәк.
Башҡортостан торлаҡты сафҡа индереү буйынса икенсе, йән башына торлаҡ төҙөү буйынса Татарстандан, Ульянов өлкәһенән һәм Мари Иле Республикаһынан ҡала дүртенсе урында килә.


text:
Рөстәм Хәмитов хәрби хеҙмәткәрҙәрҙең һәләк булыу сәбәбен тикшерергә ҡушты
Башҡортостан Президенты 15 сентябрҙә Өфө районының «Булгаков–Бекетов» автомобиль юлының 2-се километрында ике хәрби хеҙмәткәрҙең һәләк булыуына килтергән ғәҙәттән тыш хәл буйынса хәрби прокуратураға мөрәжәғәт әҙерләргә ҡушты.
— Беҙгә хәрбиҙәрҙең һәләк булыуы ҡот осҡос тәртип боҙоу осраҡтары менән бәйле булыу тураһында сигналдар килә. Әгәр был шулай икән, был турала өндәшмәй ҡалырға ярамай, — тине Рөстәм Хәмитов.
Башҡортостан Президенты үҙ хакимиәтенең тейешле подразделениеларына ошо ябай булмаған хәлде тикшерергә, был эштең барышы тураһында дөрөҫ мәғлүмәт алырға, шулай уҡ һәләк булғандарҙың һәм зыян күреүселәрҙең ғаиләләренә компенсациялар түләү барышын контролгә алырға ҡушты.


text:
Тартай
Тартай, тарттарт, тартар (лат. Коростель, лат. Crex crex) — сыйырсыҡтан ҙурыраҡ. Бик һаҡ ҡош. һирәк оса, күберәк үлән араһынан йүгереп йөрөй. Осҡанда оҙон аяҡтары һалынып бара. һырты ҡара таплы ҡыҙғылт көрән, ҡорһаҡ яғы көрән һыҙыҡлы һорғолт һары. Суҡышы һәм аяҡтары йәшкелт һары. һыу тауығынан ҡыҙғылт көрән һырты менән айырыла.
Тауышы ағас шығырлауына оҡшаған, киҫкен: «тарррт-тарррт».
Йылға буйҙарындағы, туғайҙарҙағы таллыҡтарҙа йәшәй. Селәүсен, бөжәктәр, үлән орлоҡтары менән туҡлана. Күсмә ҡош. Киң генә таралған. Ояһы ерҙә. Көрән таплы 8—10 бөртөк аҡһыл зәңгәр йәки һары йомортҡаһы була. Ҡайһы бер урында ите әсен аулайҙар.
{{|en}}


text:
Республикала Шаһит Хоҙайбирҙин исемендәге премияға дәғүә итеүселәр билдәләнде
Башҡортостан Республикаһы Хөкүмәте ҡарамағындағы Шаһит Хоҙайбирҙин исемендәге премиялар тапшырыу буйынса комиссия тәҡдим ителгән эштәрҙе ҡарап сыҡты. Һөҙөмтәлә түбәндәге туғыҙ кеше конкурста ҡатнашыуға тәҡдим ителде:
Зөһрә Арсаева — «Башҡортостан» дәүләт телерадиокомпанияһының «Юлдаш» радиоһы эфирында сыҡҡан «Башҡортостанда эшләнгән», «Йәнтөйәк» һәм «Хәбәрсе яҙмалары» тапшырыуҙары өсөн. Тәҡдим итеүсе ойошма – Асҡын районы муниципаль район Советы президиумы.
Альбина Ғөбәйҙуллина — «Башҡортостан ҡыҙы» журналында баҫылып сыҡҡан ғаилә мәсьәләләренә арналған мәҡәләләре өсөн. Тәҡдим итеүсе ойошма — «Башҡортостан ҡыҙы» журналы редакцияһы.
Андрей Линдер - «Мәсетле тормошо» гәзитендә баҫылып сыҡҡан социаль тематикалы фотоматериалдары өсөн. Тәҡдим итеүсе ойошма — «Беҙҙең томош» редакция-нәшриәт комплексы.
Даян Мәжитов — «Башҡортостан» гәзитендә даими рәүештә баҫтырыла килгән «Аҙна ҡаҙнаһы», «Иҡтисади күҙәтеү» рубрикалары һәм «Башҡорт донъяһы» махсус сығарылышы өсөн. Тәҡдим итеүсе ойошма — «Башҡортостан» гәзите редакцияһы.
Мәүлиә Рәхимова — «Учалинская газета» баҫмаһында донъя күргән инвестицион, инновацион һәм торлаҡ сәйәсәте, территорияны социаль-иҡтисади йәһәттән үҫтереү темаларын яҡтыртҡан мәҡәләләр шәлкеме өсөн. Тәҡдим итеүсе ойошма — «Учалинская газета» редакцияһы.
Рәзифә Сәхәпова һәм Илдус Тимерханов — «Базы буе бодрэ тал» («Базы буйы бөҙрә тал») китабы өсөн. Тәҡдим итеүсе ойошма — «Саҡмағош мәғлүмәт үҙәге» редакция-нәшриәт комплексы.
Зөфәр Толомғужин — «Шәжәрә тәрбиәгә эйә» китабы өсөн. Тәҡдим итеүсе ойошма — «Салауат» гәзите редакцияһы.
Мәхмүт Хужин — «Ағиҙел» журналында баҫылып сыҡҡан социаль тематиканы, мөһим ижтимағи ваҡиғаларҙы яҡтыртҡан материалдары өсөн. Тәҡдим итеүсе ойошма — «Ағиҙел» журналы редакцияһы.
Дамир Шәрәфетдинов – республика гәзиттәрендә һәм журналдарында, шулай уҡ интернетта донъя күргән граждандар именлеге һәм йәмғиәттәге татыулыҡ, Башҡортостанды социаль-иҡтисади йәһәттән үҫтереү мәсьәләләренә ҡағылышлы мәҡәләләр шәлкеме өсөн. Тәҡдим итеүсе ойошма — «Аманат» журналы редакцияһы.
Шаһит Хоҙайбирҙин исемендәге премиялар тапшырыу буйынса комиссия йәмәғәт ойошмаларын, хеҙмәт коллективтарын һәм айырым журналистарҙы дәғүәселәрҙең эштәре буйынса фекер алышыуҙа ҡатнашырға саҡыра. Материалдарҙы 1 октябргә тиклем Өфө ҡалаһы, Октябрҙең 50 йыллығы урамы, 13, 10-сы ҡат, 1007-се офис (йәки 4 ҡат, 414-се бүлмә) адресы буйынса Башҡортостан Журналистар союзына ебәрергә кәрәк.


text:
Фото:
Башҡортостан ветерандар ойошмаһына 25 йыл тулыуға арналған журнал донъя күрҙе
Фото:
Һуғыш, хеҙмәт, Ҡораллы Көстәр һәм хоҡуҡ һаҡлау органдары ветерандарының (пенсионерҙарҙың) Башҡортостан республика йәмәғәт ойошмаһына 25 йыл тулыу айҡанлы «Беҙ әүҙемлек менән көслө!» исемле юбилейлы журнал донъя күрҙе. Унда республиканың был ҙур йәмәғәт ойошмаһының бай тарихы сағылдырылған. Журнал төбәктең Ветерандар советы менән әҙерләнгән.
Юбилейлы баҫма Башҡортостанда ветерандар хәрәкәтенең булдырылыуы һәм үҫеше, оло йәштәгеләрҙең социаль хәле, уларҙың йәштәр менән эшләүе тураһында бәйән итә. Журналда күп төрлө фотолар урынлаштырылған, улар ветерандарҙың йәмәғәт ойошмаһын булдырыуҙа ҡатнашҡан һәм бөгөн уларҙың эшен дауам иткән кешеләр хаҡында һөйләй.


text:
Хоҡуҡтарҙы дәүләт теркәүенә бер йылда 12 мең документтар пакеты ҡабул ителгән
Башҡортостанда күсемһеҙ милеккә хоҡуҡтарҙы һәм улар буйынса килешеүҙәрҙе дәүләт теркәүенә документтар ҡабул итеүҙе урындарға барып үткәреү дауам итә. Октябрь айында 37 муниципаль райондың 104 тораҡ пунктында күсмә ҡабул итеүҙәр үтте, тип хәбәр итә Башҡортостан буйынса Кадастр палатаһының матбуғат хеҙмәте.
Граждандар күсемһеҙ милеккә хоҡуҡтарҙы теркәүгә 1207 документтар пакеты тапшырған. Шулай уҡ күсмә ҡабул итеүҙәр үткәрелгән тораҡтарҙың һәм эргә-тирәләге ауылдарҙың халҡы ер участкаларына хоҡуҡтарҙы теркәү, күсемһеҙ милек объекттарын кадастр иҫәбенә ҡуйыу, хоҡуҡтарҙы дәүләт теркәүенә документтар тапшырыу тәртибе һәм дәүләт пошлиналары күләмдәре мәсьәләләре буйынса тейешле мәғлүмәт алған.
Күсмә ҡабул итеүҙәр үткәрелә башлаған көндән, 2010 йылдың 25 октябренән алып быйылғы йылдың 31 октябренә тиклем 11927 документтар пакеты ҡабул ителгән, 53 муниципаль райондың 842 тораҡ пунктында күсмә ҡабул итеүҙәр ойошторолған.


text:
Ленара Иванова Шаран районында граждандарҙы ҡабул итте
19 июндә Шаран ауылында Башҡортостандың хеҙмәт һәм халыҡты социаль яҡлау министры Ленара Иванова граждандарҙы ҡабул итте, тип хәбәр итте Шаран районының мәғлүмәт-аналитика бүлеге начальнигы Раил Мусин. Министрға оло йәштәгеләр, күп балалы ғаиләләр, хәрби хәрәкәттәрҙә ҡатнашыусылар мөрәжәғәт итте.
БР Медицина-социаль экспертиза баш бюроһы етәксеһе урынбаҫары Елена Сафронова инвалидлыҡҡа сығыу, инвалидтарҙы техник реабилитациялау саралары менән тәьмин итеү мәсьәләләре буйынса аңлатмалар бирҙе. Башҡортостанда Кеше хоҡуҡтары буйынса вәкил Рим Ҡәйүмовҡа ла күп кеше мөрәжәғәт итте.
Граждандарҙы ҡабул итер алдынан Ленара Иванова ведомство ҡарамағында булған учреждениеларҙа – Мичуринск ауылындағы балалар һәм үҫмерҙәр өсөн социаль приютта һәм Баҙғыя ауылында урынлашҡан ҡарттар йортонда булды. Район үҙәгендә министр Хеҙмәт һәм халыҡты социаль яҡлау идаралығы бүлегендә, Халыҡты эш менән тәьмин итеү үҙәгендә булды, хеҙмәткәрҙәрҙең эш шарттары менән танышты.


text:
Благовещен районы финансисы Ҡырым хеҙмәттәштәрен Рәсәҙең бюджет процесына өйрәтә
Башҡортостан финансистары Ҡырымдың Белогорск районы хеҙмәттәштәренә бюджет процесын Рәсәй ҡануниәте талаптарына ярашлы килтерергә ярҙам итә. Һүҙ урындағы кимәл бюджеты тураһында барғас, БР Финанс министрлығы ҡарары буйынса шефлыҡҡа алынған районға БР Благовещен районы хакимиәтенең финанс идаралығы начальнигы Гүзәл Николаева делегат итеп ебәрелде, тип хәбәр итә БР Финанс министрлығының матбуғат хеҙмәте.
Ҡырымдан йөрөп ҡайтҡас Гүзәл Николаеваның һөйләүе буйынса, сәфәрҙең төп маҡсаты Белогорск районында эшләп килгән бюджет процесын өйрәнеү һәм уны Рәсәй ҡануниәтенә ярашлы итеү өсөн методологик ярҙам программаһын әҙерләү булып торҙо. Уның әйтеүенсә, Ҡырымда бюджет процесы Рәсәйҙекенән байтаҡҡа айырыла. Шуның менән бәйле Белогорск районының финанс идаралығы хеҙмәткәрҙәре, ауыл биләмәләре баш бухгалтерҙары һәм бюджет аҡсаларын төп бүлеүҙең финанс-иҡтисад хеҙмәттәре өсөн уҡытыу курстары ойошторорға ҡарар ителде.


text:
Фото:
Рөстәм Хәмитов Бүздәк районындағы һабантуйҙа ҡатнашты
Фото:
Башҡортостан Президенты Рөстәм Хәмитов Бүздәк районының Шарбаш ауылы эргәһендә ойошторолған «Һабантуй-2013» байрамында ҡатнашты. Республика етәксеһе бер нисә хужалыҡтың тирмәләрен ҡарап сыҡты, ат сабышын күҙәтте, көрәш майҙанында булды, шулай уҡ байрамды асыу тантанаһында сығыш яһаны, тип хәбәр иттеләр Башҡортостан Президентының матбуғат хеҙмәтенән.
Бүздәк районында һуңғы йылдарҙа яҡшы үҫеш динамикаһы күҙәтелә, тип билдәләне Рөстәм Хәмитов. Бында сәнәғәт производствоһы үҫеше күҙәтелә, яңы биналар төҙөлә, инвестициялар йәлеп ителә.
– Бөгөнгө көндә районда етештереү күләме яҡынса 700 миллион һум тәшкил итә, бер аҙҙан бер миллиард һумлыҡ сикте лә үтербеҙ. Был яҡшы күрһәткес. Алдағы йылдарҙа яңы производстволар, фермалар, эшкәртеү заводтары төҙөлөр, тип ышанам. Һүҙ һөт етештереү буйынса мегакомплекс хаҡында бара, — тине Рөстәм Хәмитов.
Республика етәксеһе барлыҡ ауыл халҡын байрам менән ҡотланы, ныҡлы һаулыҡ, күтәренке кәйеф, уңыштар теләне. Башҡортостан Президенты быйыл мәктәпте тамамлаусы йәштәргә лә айырым мөрәжәғәт итте.
– Алыҫ ергә уҡырға китһәгеҙ ҙә, эшләргә тыуған яғығыҙға ҡайтығыҙ. Бында һеҙҙең өсөн эш урындары һәр саҡ бар, — тип һыҙыҡ өҫтөнә алды Рөстәм Хәмитов.


text:
Башҡортостанда икенсегә удмурт һылыуҙарының «Чеберина» конкурсы үтте
Яңауыл районының Шудек ауылы мәҙәниәт йортонда икенсегә Башҡортостандың удмурт һылыуҙарының «Чемберина» конкурсы үтте. Тәүге тапҡыр ул ике йыл элек ойошторолдо һәм 20 йәшлек Лиана Миңлемөхәмәтоваға еңеү алып килде. Яңы конкурстың гран-прийы һәм бүләктәренә айырым номинацияларҙа удмурт милләтенән булған 11 сибәр ҡыҙ дәғүә итте: бишәүһе Яңауыл районынан, өсәүһе Тәтешленән, икәүһе Ҡалтасынан һәм йәнә бер һылыу Нефтекаманан. Ҡатнашыусыларға 15 — 22 йәш. Улар араһында мәктәп уҡыусылары, студенттар һәм эшләп йөрөүселәр ҙә бар ине.
Ҡыҙҙарға йөҙ-ҡиәфәтен генә түгел, эске матурлығын да күрһәтергә мөмкинлек биргән биш конкурста ҡатнашырға тура килде. Тәүге һынау – визитка. Икенсеһе — өйгә эш – милли аш-һыу. Уны әҙерләүҙән тыш, матур итеп бирә белергә лә кәрәк ине. Өсөнсө һынау ҙа алдағыһына оҡшаш – милли костюм конкурсы, удмурт милли костюмын кейеп күрһәтеү менән бергә, уны ниндәй осраҡтарҙа кейеү кәрәклеге хаҡында бәйән итеү мотлаҡ. Интеллектуаль конкурс –удмурт йолаларын һәм ғөрөф-ғәҙәттәрен белеү. Һынауҙарҙың йомғаҡлау этабы «минең һәләттәрем» тип атала һәм һылыуҡайҙарға һайлау мөмкинлеге бирә: улар йыр, бейеү, шиғыр һөйләүҙә ярышты.
Һылыуҙарҙан иң һылыуын компетентлы һәм объектив жюри билдәләне, баһалама ағзалары иҫәбендә Башҡортостан Республикаһы Мәҙәниәт һәм милли сәйәсәт министрлығы, Башҡортостан удмурттарының тарихи-мәҙәни үҙәге, Яңауыл районы хакимиәте, шулай уҡ Удмуртия Мәҙәниәт һәм милли сәйәсәт министрлығы вәкилдәре лә бар ине.
"Чеберина"ның гран-прийын Мальвина Нуриева яуланы.


text:
Башҡортостан юлдаш телеканалында «Асыҡ дәрес» тип аталған яңы тапшырыу башлана
ӨФӨ, 2015 йыл, 24 август. /«Башинформ» мәғлүмәт агентлығы, Ләйлә Аралбаева/.
Республиканың төп телеканалында башҡорт телендә «Асыҡ дәрес» тип аталған яңы проект старт ала. Тапшырыу 31 августа киске сәғәт 9-сы 15 минутта һәм 1 сентябрҙә киске 6-ла эфирға сыға.
«Асыҡ дәрес»тең бурысы — белем биреү мәсьәләләрен төрлө яҡлап тикшереү өсөн телевизион майҙансыҡ булдырыу», — тине яңы программаның авторы һәм алып барыусыһы Гөлсимә Иштанова. Ул үҙе белеме буйынса — уҡытыусы.
Журналистар мәғариф өлкәһендәге реформалар хаҡында һөйләйәсәк, ҡатмарлы уҡытыу методикаһына төшөнөргә ярҙам итәсәк, борсоған һорауҙарға яуап бирәсәк. Мәҫәлән, «Ни өсөн мәктәп хакимиәттәре дәреслектәр барыһына ла етә тип раҫлаһа ла, йыл һайын ата-әсәләр уларҙы үҙ аҡсаһына һатып ала?». Был һорауға «Асыҡ дәрес» тапшырыуының тәүге сығарылышында яуап алырға мөмкин.
Проекттың геройҙары — уҡыусылар һәм уларҙың ата-әсәләре. «Был бик мөһим, — тип иҫәпләй режиссер Ләйсән Рамазанова. — Беҙ тәү сиратта ата-әсәләр өсөн эшләйбеҙ». Тапшырыу рус телендәге субтитрҙар менән барасаҡ.


text:
Яңауылда терегөмөшлө иҫке лампаларҙы йыйыу акцияһы үткәреләсәк
Шишәмбе, 20 декабрҙә, терегөмөшлө изделиелар йыйыу буйынса Башҡортостандағы берҙән-бер күсмә пункт — экомобиль — Яңауылға юлланасаҡ. Ул халыҡтан иҫке лампалар һәм термометрҙарҙы бушлай ҡабул итәсәк.
— «Тәбиғәт» дәүләт унитар предприятиеһының экомобиле төшкө сәғәт 12-нән 1-гә тиклем район мәҙәниәт йорто алдындағы майҙанда эшләйәсәк. Яңауыл халҡын беҙҙең экологик акцияла ҡатнашыуға саҡырабыҙ. Әгәр өйөгөҙҙә эшлектән сыҡҡан элект утын һаҡсыл файҙаланыусы йәки люминесцент лампаларығыҙ, эшләмәгән термометрҙарығыҙ булһа, беҙгә тапшырығыҙ. Уларҙы бер осраҡта ла сүп-сар багына ташларға ярамай, — тине предприятиеның инженер-экологы Альбина Шәмсетдинова.
Хәтерегеҙгә төшөрәйек, «Тәбиғәт» дәүләт унитар предприятиеһы терегөмөшлө лампаларҙы айырып йыйырға һәм айырым утилләштерергә кәрәклеге хаҡында даими аңлатыу эштәре алып бара. Республика ҡалалары һәм райондарына экомобиль — терегөмөшлө изделиеларҙы йыйыу буйынса күсмә пункт ебәрелә.
Бөтә төрҙәге терегөмөшлө лампалар халыҡтан бушлай ҡабул ителә, ә юридик шәхестәр менән предприятие килешеү нигеҙендә эшләй. Йыл башынан алып экомобиль Башҡортостан буйынса 20 рейд яһаған һәм халыҡтан 4700-ҙән ашыу лампа ҡабул иткән.


text:
Азалия
Аза́лия (лат. Azalea) — арсалылар ғаиләһенә ҡарай (Вересковые (Ericaceae)) — Azalea L. .
Бейеклеге 1,5 метрға етеүсе был үҫемлек япраҡ ҡойоусы тармаҡлы ҡыуаҡтар төрөнә инә. Ырыуы — Рододендронд (Рододендрон (Rhododendron))
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Япраҡтары ваҡ, ҡуйы йәшел төҫтә, йомшаҡ мамыҡ менән ҡапланған була. Япраҡ плпстинкаһының формаһы оҙонса осло, уртаһында тамырсыҡтары күренеп тора.
Сәскә атыу осоронда ҡыуышлы, ябай һәм ялбыр сәскәләре сыға, уларҙың төҫө аҡтан алып ҡара шәмәхә төҫөнә тиклем була. Сәскәләр 2-6 бөртөк булып бер төркөмгә йыйыла. Сәскәнең уртаһында бер нисә һеркәс япрағы бар.
Галерея[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
- ↑ см. раздел Ссылки: GRIN
Һылтанмалар[үҙгәртергә | вики-тексты үҙгәртергә]
- Азалия // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Список видов рода Rhododendron (Рододендрон), ранее входивших в род Azalea (Азалия) на сайте GRIN (инг.) (Тикшерелгән 23 август 2009)


text:
Фото:
«Ижтимағи электрон гәзит» Башҡортостанда йылдың иң яҡшы дебют медиапроекты тип танылды
Фото:
«Ижтимағи электрон гәзит» «Башҡортостандың алтын ҡауырһыны» республика киң мәғлүмәт саралары конкурсында еңде. «Башинформ» агентлығының яңы продукты ярты йылдан әҙ генә күберәк ваҡыт эшләп килә һәм «Йыл дебюты» номинацияһында иң яҡшы проект тип танылды.
Башҡортостан Республикаһы Элемтә һәм киң коммуникациялар министрлығы ярҙамында республиканың Журналистар союзы тарафынан йыл һайын үткәрелгән киң мәғлүмәт саралары вәкилдәренең профессиональ бәйгеһе лауреаттарын наградлау тантанаһы йола буйынса «Матбуғат балы» сиктәрендә ойошторолдо. Республиканың яңы электрон гәзите исеменән сарала проектты әҙерләүселәрҙең береһе блогер Шамил Вәлиев ҡатнашты.
— «Ижтимағи электрон гәзит» — яңы һулыш кеүек: был бөгөнгө көндәге иң кәрәкле продукт, — тип билдәләне Башҡортостандың Элемтә һәм киң коммуникациялар министры урынбаҫары Марат Ғәзизов. – Контентты тулыландырыуҙың үҙенсәлекле ысулы журналистикала ғына түгел, башҡа өлкәләрҙә лә яңы таланттарҙы асырға мөмкинселек бирә. Ә гәзит авторҙарының күбәйә барыуы беҙҙә битараф булмаған, проблемаларҙы бергәләп тикшереп, уларҙы хәл итеү юлдарын табырға теләгән кешеләр һанының артыуы хаҡында һөйләй.
— Был республикалағы краудсорсинг ысулы менән булдырылған тәүге проект. Теләгән һәр кеше гәзит авторы була ала, һәм ошо асыҡлыҡты һаҡлап ҡалыу мөһим, — тип һыҙыҡ өҫтөнә алды Башҡорт дәүләт университетының маркетинг һәм реклама кафедраһы уҡытыусыһы Михаил Бреслер.
— «Ижтимағи электрон гәзит» — граждандар журналистикаһын үҫтереү өсөн яҡшы майҙансыҡ, — тип иҫәпләй «Башҡортостан Республикаһының Блогерҙар мәктәбе» етәксеһе Евгения Куцуева. – Һөнәри белеменә, ниндәйҙер редакцияға бәйле булыуына ҡарамаҫтан, бында һәр кем үҙ фекере менән уртаҡлаша ала. Гәзит үҙ эшен бик яҡшы башлап ебәрҙе, тип уйлайым, һәм уның артабан да үҫешеүен теләйем.


text:
Иртәгә һаулыҡ һаҡлау мәсьәләләре буйынса граждандар ҡабул ителә
1 февралдә РФ Президентының төбәк йәмәғәт ҡабул итеү бүлмәһендә Башҡортостан халҡы сәләмәтлеген һаҡлауға йүнәлтелгән контроль-күҙәтеү саралары мәсьәләләре буйынса граждандарҙы ҡабул итеү ойошторола. Халыҡты Социаль үҫеш һәм һаулыҡ һаҡлау өлкәһендә күҙәтеү буйынса федераль хеҙмәттең БР буйынса идаралығы етәксеһе Салауат Дауытов ҡабул итәсәк.
Ҡабул итеү сәғәт 10-да башлана.
Йәмәғәт ҡабул итеү бүлмәһенең адресы: Өфө ҡалаһы, Цюрупа урамы, 100-сө йорт («Үҙәк баҙар» туҡталышы).
Белешмәләр һәм алдан яҙылыу өсөн телефондар: 251-64-39, 251-77-91.


text:
2013 йыл башынан алып төбәктә 16 предприятие «500 ферма» программаһында ҡатнашыусы статусын алды
2013 йыл башынан алып Башҡортостандың 15 ауыл хужалығы предприятиеһы «500 ферма» республика маҡсатлы программаһында ҡатнашыусы статусын алды. Улар 16 һөтсөлөк-тауар фермаһын яңыртасаҡ. Йәнә бер предприятие программаның яңы йүнәлше – тоҡомсолоҡ эше өлкәһендә сервис хеҙмәтен булдырыу буйынса ҡатнашыусы статусын алды. Был хаҡта БР Ауыл хужалығы министрлығының матбуғат хеҙмәте етәксеһе Ләйсән Хәйретдинова хәбәр итте.
Иҫегеҙгә төшөрәбеҙ, «500 ферма» программаһында ҡатнашыусыларға дәүләт ярҙамы күләме 2012 йылда яҡынса 500 миллион һум тәшкил иткәйне. 2013 йылдан башлап программаға ҡайһы бер үҙгәрештәр индерелде. Уларға ярашлы, дәүләт ярҙамы күләмдәре ярайһы уҡ арттырыла.
— Өс яҡлы килешеүгә ярашлы, район хакимиәттәренә ауыл хужалығы предприятиеларына финанс ярҙамы күрһәтеү буйынса шундай уҡ программа ҡабул итергә кәрәк, — тип һыҙыҡ өҫтөнә алды БР Хөкүмәтендә үткән ултырышта Башҡортостандың ауыл хужалығы министры Николай Коваленко. – Юлдар төҙөүҙә ярҙам күрһәткән, техника һатып алған, средстволар бүлгән райондар беҙҙә байтаҡ. Мәҫәлән, Баҡалы һәм Салауат райондары хакимиәттәре юлдарҙы төҙөкләндереү буйынса эштәр ойошторҙо. Краснокама районы һөтсөлөк-тауар фермаларына тиклем юлдарға асфальт түшәне. Илеш районы хакимиәте «500 ферма» программаһында ҡатнашыусыларҙың һәр береһенә 250-шәр мең һум аҡса бирҙе. Иглин районы бюджетынан тоҡомло мал һатып алыуға сығымдарҙың бер өлөшөн ҡаплауға биш миллион һум аҡса бүленде. Шул уҡ ваҡытта урындарҙа программаны үҫтереүгә бер тин дә аҡса һалмаған, шулай ҙа ике-өс ферманы яңыртыуға заявка биргән райондар ҙа бар.
Уның фекеренсә, был, тәү сиратта, хакимиәт башлыҡтарының һәм ауыл хужалығы идараһы начальниктарының программаға ҡарата мөнсәбәтен күрһәтә.
— Бөгөн программала ҡатнашыусы хужалыҡтарға төҙөлөш-монтажлау эштәренә тотонорға, техника, ҡорамалдар һатып ала башларға һәм мал аҙығы әҙерләй башларға кәрәк, — тигән бурыс ҡуйҙы Николай Коваленко. — «500 ферма» программаһы – фермалар төҙөү һәм ремонтлау, заманса техника һәм ҡорамалдар һатып алыу ғына түгел. Программаға мал аҙығы әҙерләү һәм тоҡомсолоҡ эше лә ҡарай. Төбәктә малсылыҡ етештереүсәнлеген күтәреү, һөт етештереү күләмдәрен арттырыу һәм продукцияның үҙҡиммәтен кәметеү беҙҙең төп маҡсаттар булып тора.


text:
Фото:
Башҡорт шағиры Марсель Сәлимовтың шиғырҙары Мәскәүҙә интернациональ йыйынтыҡта баҫылып сыҡты
Фото:
ӨФӨ, 2015 йыл, 21 июль. /«Башинформ» мәғлүмәт агентлығы, Ләйлә Аралбаева/.
Мәскәүҙә «Автограф» тип аталған үҙенсәлекле китап донъя күрҙе. Интернациональ яҙыусылар союзы хәҙерге заман авторҙарына, XXI быуат башындағы яҙыусыларға китап-һәйкәл булдырырға ҡарар итте.
«Был әҙәбиәт тарихы өсөн бик мөһим, — тип яҙа йыйынтыҡтың инеш һүҙендә проект етәксеһе, Халыҡ-ара интернациональ яҙыусылар союзы идараһы рәйесе Александр Гриценко. — «Автограф» китабы мәҙәни ҡомартҡы булырға тейеш. Беренсе том үҙҙәрен күрһәткән авторҙарға, ижади берекмә ағзаларына арналған, уларҙың барыһы ла һайлап алыу үткән».
Ҡулъяҙма йыйынтыҡта танылған шағир Марсель Сәлимовтың, шулай уҡ Ивана Тертычный (Мәскәү) һәм Анатолий Яниҙың (Одесса) лирик һәм юмористик шиғырҙары урын алған.
Баҫманың тиражы — биш мең дана. Тираждың бер өлөшө яҡын һәм алыҫ сит илдәге ҡалаларҙың китапханаларына ебәреләсәк.


text:
2012 йылдың 12 декабрендә Өфөлә 90-дан ашыу пар ғаилә ҡорған
2012 йылдың 12 декабрендә (ХХI быуаттың һуңғы матур датаһы – 12.12.12) Өфөлә 90-дан ашыу пар ғаилә ҡорған. Һуңғы йылдарҙа бындай матур һанлы көндәрҙә (07.07.2007, 08.08.2008, 09.09.2009) туй тантанһын үткәреү беҙҙә матур йолаға әүерелде.
Мәҫәлән, 2009 йылдың 9 сентябрендә Өфөлә 59 пар ғаилә ҡорған, ә 2011 йылдың 11 ноябрендә бөтә Башҡортостан буйлап ғаилә ҡороуға йәмғеһе 726 ғариза бирелгән.
Әммә, Гражданлыҡ хәле акттарын теркәү идаралығы белгестәре фекеренсә, бындай матур һанлы көндәр ныҡлы ғаилә ҡороуға гарантия бирмәй. Ниндәй көндө туй тантанаһын үткәреүгә ҡарамаҫтан, иң мөһиме – бер береңә булған мөнәсәбәт.


text:
Ҡарабаш тебейек
Ҡарабаш тебейек (урыҫ. Черноголовая гаичка(лат. Poecile palustris) — турғайҙар отрядындағы ҙур булмаған ҡошсоҡ.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғайҙан бәләкәйерәк. Ботаҡтан ботаҡҡа һикергеләп йөрөүсе етеҙ ҡошсоҡ, һырты көрәнһыу һоро, кәүҙәһенең аҫ яғы һорғолт аҡ. Ҡорһағы һоро, Түбәһе, елкәһе һәм тамағы ҡара. Тебейеккә оҡшаған, ҡырҙа уларҙы айырып та булмай. Түбәһе ҡара төҫтә булыуы менән айырыла.
Тауышы[үҙгәртергә | вики-тексты үҙгәртергә]
Тауышы яңғырауыҡлы: «ти-ти-тижж-тижж». Моңло итеп һыҙ¬ғыра: «түй-түүүй-түүүй».
Йәшәү рәүеше[үҙгәртергә | вики-тексты үҙгәртергә]
Урмандарҙа, ҡыуаҡлыҡтарҙа йәшәй. Төрлө бөжәктәр, уларҙың ҡурсаҡтары менән туҡлана. Йылы яҡҡа китмәй, бер урындан икенсе урынға күсеп йөрөй. Бик һирәк осрай. Ағас ҡыуыштарында оя¬лай. Ҡыҙғылт һипкелле 6—9 бөртөк аҡ йомортҡаһы була. Зарарлы бөжәктәрҙе ҡырып, файҙа килтерә.
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. - ISBN 5-88666-011-9


text:
Өфөлә үҫмерҙәр һәм йәштәр мөхитендә хоҡуҡ боҙоуҙарҙы иҫкәртеүҙең заманса алымдары тикшереләсәк
М.Аҡмулла исемендәге Башҡорт дәүләт педагогия университетында йома, 3 февралдә, «Үҫмерҙәр һәм йәштәр мөхитендә хоҡуҡ боҙоуҙарҙы иҫкәртеү мәсьәләһен хәл итеүҙә заманса алымдар» фәнни-ғәмәли конференцияһы үтәсәк.
Сарала Башҡортостан Хөкүмәте ҡарамағындағы Бәлиғ булмағандар эштәре һәм уларҙың хоҡуҡтарын яҡлау буйынса комиссия, министрлыҡ һәм ведомстволар, республиканың Дәүләт Йыйылышы – Ҡоролтай ҡарамағындағы Йәштәр йәмәғәт палатаһы вәкилдәре, республика муниципаль берәмектәренең йәштәр сәйәсәте органдары, социаль-психологик үҙәктәр һәм хеҙмәттәр етәкселәре ҡатнашасаҡ.
Форум сиктәрендә үҫмерҙәр һәм йәштәр енәйәтен иҫкәртеүҙә эске эштәр органдары роле, үҫмерҙәр һәм йәштәр мөхитендә девиацияны иҫкәртеүҙе ойоштороуҙа ведомстволар эшмәкәрлеге, наркоманияны иҫкәртеү мәсьәләләре тикшереләсәк.


text:
Йәш белгестәр стажировка һөҙөмтәләре буйынса Өфө моторҙар эшләү берекмәһенә эшкә урынлашты
«Өфө моторҙар эшләү производство берекмәһе» асыҡ акционерҙар йәмғиәте йәш кадрҙар туплауын дауам итә. Берекмә хеҙмәткәрҙәре рәте 2010 йылда 150-гә яҡын йәш кадрҙар менән тулыланды.
Уҙған йылда предприятиела юғары, урта махсус уҡыу йорттары, һөнәри училищеларҙың 218 сығарылыш студенттары стажировка үтте. Бында Өфө дәүләт авиация техник университеты, Өфө дәүләт нефть техник университеты, Башҡорт дәүләт университеты, Өфө авиация техникумы һәм башҡа уҡыу йорттары хаҡында һүҙ бара.
Стажировка хеҙмәт баҙарында көсөргәнешлекте кәметеү буйынса республика программаһы сиктәрендә үтте. Йәш белгестәр остаздарға беркетелде, улары үҙ сиратында стажерҙар эшен тикшереп, һөҙөмтәләрен билдәләп барҙы. Стажировка йомғаҡтары буйынса 148 кеше, улар иҫәбендә 61 эшсе, 14 контролер һәм төрлө профилле 73 белгес, «Өфө моторҙар эшләү берекмәһе» асыҡ акционерҙар йәмғиәтенә эшкә урынлашты, тип хәбәр итә «ӨМЭПБ» асыҡ акционерҙар йәмғиәтенең йәмәғәтселек менән бәйләнештәр буйынса идаралығы.


text:
Владимир Путиндың йәмәғәт ҡабул итеү бүлмәһе етәксеһе граждандар менән осрашты
Владимир Путиндың төбәк йәмәғәт ҡабул итеү бүлмәһе етәксеһе, М.Аҡмулла исемендәге Башҡорт дәүләт педагогия университеты ректоры Раил Әсәҙуллин граждандарҙы ҡабул итте. Мөрәжәғәттәрҙең күпселеге торлаҡ темаһына ҡағылды, был мәсьәлә әлегәсә Рәсәйҙә киҫкен проблемаларҙың береһе булып ҡала.
Раил Әсәҙуллин менән осрашыуға Шишмә районынан уның яҡташтары ла килде. Уларҙың һүҙҙәренсә, Алкин ауылында яңы биҫтәләрҙең береһе электр менән тәьмин ителмәгән. Йәмәғәт ҡабул итеү бүлмәһе етәксеһе урында уҡ район хакимиәте башлығы Флүр Уразмәтов менән бәйләнешкә сыҡты. Район башлығы эш сәфәре менән Өфөлә булып сыҡты. Ул хәлде асыҡлау өсөн йәмәғәт ҡабул итеү бүлмәһенә килергә ризалығын белдерҙе һәм Раил Әсәҙуллин менән Шишмә районы халҡының Владимир Путиндың «Берҙәм Рәсәй» партияһына ебәрелгән йәнә бер нисә мөрәжәғәте буйынса һөйләшеү үткәрҙе.
— Бындай аралашыу кешеләргә яҡшы йәшәргә һәм эшләргә ҡамасаулаған проблемаларҙы тиҙерәк хәл итергә ярҙам итер, тип ышанам, — тине Раил Әсәҙуллин муниципалитет башлығы менән аралашыуҙан һуң.
Йәмәғәт ҡабул итеү бүлмәһенә алданған өлөшсөләр ҙә килде. Улар бында беренсе тапҡыр мөрәжәғәт итмәй. Кешеләрҙең аҡсалары фатир вәғәҙә иткән төрлө кооперативтарҙа «батҡан». Раил Әсәҙуллин аҡсаларҙы кире ҡайтарыу буйынса билдәле саралар күрелеүе хаҡында әйтте. Бынан тыш, Йәмәғәт ҡабул итеү бүлмәһе «Берҙәм Рәсәй» партияһы Генераль советы Президиумының алданған өлөшсөләргә ярҙам итеү буйынса эш төркөмө етәксеһе Александр Хинштейнға күрелгән сараларға ярҙам итеү буйынса булышлыҡ итеү үтенесе менән мөрәжәғәт иткән.


text:
Башҡортостанда һигеҙ көндә ике урман янғыны теркәлде
Һуңғы һигеҙ көндә Башҡортостанда ҙур булмаған ике урман янғыны булып үтте. Шуларҙың береһе — Ғафури урман хужалығындағыһы — тиҙ арала һүндерелде. Янғын майҙаны 1,5 гектар тәшкил итте. Был турала «Башинформ» агентлығына БР Урман хужалығы министрлығының матбуғат секретары Айбулат Ғәйнуллин хәбәр итте. Уның әйтеүенсә, бөгөнгө көндә төбәктә урман янғындары күҙәтелмәй.
Хәтерегеҙгә төшөрәбеҙ, быйыл янғын хәүефе миҙгеле башланғандан алып республика биләмәһендә 543 ерҙә урман янды. Ут ялмаған майҙан 11 мең гектарға етте.
— Алда көҙгө янғындар булыуы ихтимал, — ти Ғәйнуллин. – Республиканың төньяҡ-көнсығышында ауыл хужалығы ихтыяжында баҫыуҙарҙы үртәү башланды. Әле беҙ ут урман фондына күсеп ҡуймаһын өсөн айырыуса иғтибарлы булырға тырышабыҙ.


text:
Бензол
Бензол — (C6H6, PhH) ароматик углеводород.
Ҡыҫҡаса белешмә[үҙгәртергә | вики-тексты үҙгәртергә]
Үҙенсәлекле еҫле, төҫһөҙ шыйыҡса; tиреү 5,5°С, tҡайнау 80,1°С, тығыҙлығы 879 кг/ м3. Углеводородтарҙа, эфирҙарҙа яҡшы, этиленгликолдә, глицеринда, һыуҙа насар эрей; май, каучук, гудронды һ.б. эретә. Ядроһына юғары темпеатуралар, окислаусылар тәьҫиренә ҡаршы юғары сыҙамлылыҡ хас; электрофилгә алмаштырыу (хлорлау, нитратлаштырыу, сульфирлау һ.б.) реакциялары еңел, ҡушыу (гидрирлау) реакциялары ауыр үтә. Тирене ҡуҙғыта; юғары концентрацияла парҙары үҙәк нервы системаһына тәьҫир итә, түбән концентрацияларының күп тапҡырлы тәьҫиренән ҡан составы үҙгәреүе күҙәтелә (ПДК 5 мг/ м3).
Башҡортостанда етештереү[үҙгәртергә | вики-тексты үҙгәртергә]
Башҡортостанда 20 быуаттың 50‑се йылдарынан алып бензол тура ҡыуылған бензиндарҙың тар фракцияһына (tҡайнау 62—85°С) водород баҫымы аҫтында каталитик риформинг үткәреп етештереү үҙләштерелә . Бензол хлор‑ һәм дихлорбензолдар, этилбензол, кумол, өҫкө йөҙҙә актив матдәләр, анилин, малеин ангидриды һ.б. ҡиммәтле ярым продукттар, фармацевтик препараттар, лак‑буяу материалдары етештереүҙә, мотор яғыулығына өҫтәмә сифатында ҡулланыла. 60‑сы йылдарҙа башында Өфө нефть эшкәртеү заводында бензол нигеҙендә айырыуса таҙа циклогексан етештерелә.
Шулай уҡ ҡара[үҙгәртергә | вики-тексты үҙгәртергә]
- Алициклик берләшмәләр
- Хлорорганик берләшмәләр
- Башҡортостан нефтехимия компанияһы, “Газпром нефтехим Салават”
- Стирол
- Ароматик берләшмәләр
Әҙәбиәт[үҙгәртергә | вики-тексты үҙгәртергә]
- Бензол // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Энциклопедический словарь юного химика / Сост. В. А. Крицман, В. В. Станцо. — М.: Педагогика, 1982. — 368 с., ил.
- Строение молекулы бензола, видео


text:
Башҡортостанға Үзбәкстан делегацияһы килә
Йәкшәмбе көндө Өфөгә Үзбәкстан Республикаһынан район хакимиәте башлыҡтары һәм агросәнәғәт комплексы предприятиелары вәкилдәренән торған делегация килде.
«Башинформ» агентлығына БР Сәнәғәт һәм тышҡы бәйләнештәр министрлығынан хәбәр итеүҙәренсә, ауыл хужалығы өлкәһендә ике яҡлы хеҙмәттәшлекте нығытыу, заманса ҡорамалдар һәм технологиялар менән танышыу, фермер хужалығы һәм малсылыҡ предприятиеларын ойоштороу тәжрибәһен өйрәнеү визиттың төп маҡсаты булып тора. Ҡорамалдар һәм технологиялар менән тәьмин итеүгә килешеүҙәр төҙөү мөмкинлеге лә күҙ уңында тотола.
Республикала ҡунаҡтар 3 мартҡа тиклем буласаҡ.
Программа менән БР Ауыл хужалығы министрлығы етәкселәре, Шишмә районы хакимиәте һәм Республика һөт союзы менән осрашыу планлаштырыла. Ҡунаҡтарҙы шулай уҡ «Башсельхозтехника» дәүләт унитар ауыл хужалығы предприятиеһы, «УзБашАВТО» яуаплылығы сикләнгән йәмғиәте, «Алексеевка» совхозы» дәүләт унитар ауыл хужалығы предприятиеһы, «Өфө икмәк продукттары комбинаты», асыҡ акционерҙар йәмғиәте, «Әғли» крәҫтиән-фермер хужалығы, «Уза» яуаплылығы сикләнгән йәмғиәте, Шишмә райветстанцияһы эшмәкәрлеге менән таныштырыу ҙа ҡаралған.


text:
Салауат ҡалаһынан унынсы класс уҡыусыһы астрономия буйынса бөтә Рәсәй олимпиадаһында иң яҡшыһы тип танылды
Мәктәп уҡыусыларының астрономия буйынса бөтә Рәсәй олимпиадаһында Салауат ҡалаһындағы 1-се лицейҙың унынсы класс уҡыусы Альберт Шәйхетдинов еңеүсе булды, сара Орел ҡалаһында үтте.
Өфө ҡалаһындағы 16-сы гимназияның унынсы класында уҡыусы Артур Хашаев та Ҡазанда үткән информатика буйынса олимпиада призеры булып, Башҡортостан командаһы ҡаҙаныштарына үҙ өлөшөн индерҙе.
Стәрлетамаҡтың 1-се гимназияһында ун беренсе класта уҡыусы Алһыу Салауатова ла призерҙар иҫәбендә, ул Мәскәү өлкәһенең Химки ҡалаһында үткән әҙәбиәт буйынса олимпиадала ҡатнашты.
«Башинформ» агентлығы алдан хәбәр итеүенсә, Башҡортостан мәктәп уҡыусылары экология һәм химия буйынса олимпиадаларҙа ла уңышлы сығыш яһаны. Әлегә беҙҙә 10 еңеүсе һәм призер дипломы бар, әммә алда тағы ла 12 олимпиада көтә.
Уҡыусылар өсөн бөтә Рәсәй кимәлендә еңеү яулау бик мөһим. Был уларға юғары уҡыу йорттарына уҡырға инергә ярҙам итәсәк.
Былтыр Башҡортостандан 31 уҡыусы бөтә Рәсәй олимпиадаларында еңеүсе һәм призер булды. Быйыл республика исеменән 90 уҡыусы сығыш яһай.


text:
Рөстәм Хәмитов ведомстволарға үтә рәсмилектән баш тартырға тәҡдим итте
Шишәмбе, 11 декабрҙә, республика Хөкүмәте ултырышында Башҡортостан Президенты Рөстәм Хәмитов ведомстволарға үтә рәсмилектән, ҡоро формаллектән баш тартырға тәҡдим итте. Һүҙ төбәктә административ реформа үткәреү тураһында барҙы.
Граждандар менән эшләүҙә үтә рәсмилек, ҡоро формаллек дәүләт власы органдарының халыҡ менән эшләүҙә юғары һөҙөмтәләргә ирешә алмауын күрһәтә, тип иҫәпләй Президент.
— Башҡарма власть органдары структураһын реформалаштырыу федераль кимәлдә ун йыл элек башланғайны, — тип иҫкә төшөрҙө Президент. – Был ваҡыт эсендә дәүләт һәм муниципаль хеҙмәттәр күрһәтеү системаһы ярайһы уҡ үҙгәрҙе. Дәүләт идараһы системаһында был етешһеҙ яҡтарҙың береһе булып торҙо. Беҙҙең республика шулай уҡ әлеге эшмәкәрлеккә ҡушылды. Бөтә кимәлдәге власть органдары мәғлүмәти йәһәттән үҙ-ара килешеп эш итеүҙе ойошторҙо. Министрлыҡ һәм ведомстволарҙың административ регламенттары ҡабул ителде. Хеҙмәттәр күрһәтеү буйынса күп функциялы үҙәктәр асыла башланы.
Шулай ҙа проблемалар бар һәм уларҙы хәл итергә кәрәк. Атап әйткәндә, чиновниктарға белем биреү зарур.
— Белем биреүҙе тиҙләтергә кәрәк, — тип һыҙыҡ өҫтөнә алды республика башлығы. – Ведомстволарҙа эште әүҙемләштереү талап ителә. Беҙҙә алты-ете министрлыҡ бар, уларға барлыҡ хеҙмәттәр күләменең 80 проценты тура килә. Шуларҙан башларға кәрәк тә инде.
Бындай эшмәкәрлектең дөйөм йүнәлештәре РФ Президентының 2012 йылдың 7 майындағы «Дәүләт идараһы системаһын камиллаштырыуҙың төп йүнәлештәре траһында»ғы Указы менән билдәләнә. Уға ярашлы, 2018 йылға халыҡтың дәүләт һәм муниципаль хеҙмәттәр күрһәтеү сифатынан ҡәнәғәт булыуы 90 процент тәшкил итергә тейеш. «Берҙәм тәҙрә» принцибы буйынса хеҙмәттәрҙән файҙалана алған граждандар өлөшө иһә 2015 йылға 90 процентҡа етергә тейеш.


text:
Иҫке тәртип православиеһы
Урыҫ Православ дине тарихында, иҫке тәртип православтары (урыҫ. старове́ры, старообря́дцы) — рәсми Урыҫ Православ сиркәүенән 1666-сы йылдан һуң айырылып ҡалған дини ағым; 1652-66 йылдарҙа Православ динендә Патриарх Никон тарафынан үткәрелгән реформаларға ҡаршы сығып, бороңғо дини тәртиптәрен һаҡлау өсөн тарҡалыу юлын күргән православ динлеләр төркөмө.
Тарҡалыу сәбәптәре[үҙгәртергә | вики-тексты үҙгәртергә]
1652 йылда, Никон (1605—1681; 1652 йылдан башлап 1658 йылғаса Урыҫ Православ Сиркәүе Патриархы булған) урыҫ һәм грек православ ғибәҙәте практикаһы араһында ярашһыҙлыҡтарҙы күреп, ике сиркәүҙең ғибәҙәт практикаһын яҡынайыу өсөн рефориа үткәрә башланы. Реформаның тағы бер сәбәбе — урыҫ православ священниктары аҙ белемле булған һәм ғибәҙәт ҡылғанда күп хата ебәргән. Шулай уҡ китап күсереүселәре, яҡшы уҡый-яҙа белмәгәс, күп хаталанған. Ғөмүмән, Рәсәй халҡының аҙ белемлелеге сәбәбе — Рәсәйҙә 17-се быуатта үҙ мәктәптәрҙе һәм университеттарҙы булмау. Руханиларҙың тик бәләкәй генә өлөшө Византияла уҡыған, ә башҡалар ғаиләләрҙә һәм «рухи атайҙарҙан» ғына уҡып-яҙырға өйрәнгән.
Никон реформаһы сәбәпле урыҫ православ ғибәҙәтендә үҙгәртеүҙәр[үҙгәртергә | вики-тексты үҙгәртергә]
Шулай уҡ ҡарағыҙ[үҙгәртергә | вики-тексты үҙгәртергә]
- Корнилий (Титов), УПСС-тың хәҙерге митрополиты.


text:
Фото:
Константин Толкачев: «Башҡортостандың ғәмәлдәге закондары төбәгебеҙ тотороҡлоғона булышлыҡ итә»
Фото:
Бөгөн республика парламенты спикеры Константин Толкачев Башҡортостандың Дәүләт Йыйылышы – Ҡоролтайҙың пленар ултырышында «2011 йылда Башҡортостан Республикаһы ҡануниәте торошо тураһында» доклады менән сығыш яһаны.
— Башҡортостан Республикаһының Дәүләт Йыйылышы – Ҡоролтай эшмәкәрлеге 2011 йылда Рәсәй Федерацияһы Президенты һәм Башҡортостан Республикаһы Президенты Мөрәжәғәтнамәләренә бәйле бурыстар, республикала Милләт-ара татыулыҡты нығытыу йылы сиктәрендә үткәрелгән саралар менән билдәләнде, — тине Константин Толкачев. – Парламенттың республика ҡануниәтен камиллаштырыу буйынса стратегиҡ маҡсаттары, нигеҙҙә, үтәлде. Башҡортостандың ғәмәлдәге закондары төбәктең тотороҡлоғона, социаль һәм иҡтисади үҫешенә булышлыҡ итеүсе мөһим факторға әүерелә.
Төбәктең Дәүләт Йыйылышы рәйесе яҙғы сессияға пландар менән таныштырҙы, закондар сығарыу эшмәкәрлеге яҙғы сессия осоронда Рәсәй Федерацияһы Президентын һәм Өфө ҡала Советына, тәбәктең район һәм ҡала Советтарына депутаттар һайлауға бәйле буласаҡ, тип билдәләне. Константин Толкачев фекеренсә, быны парламентарийҙар эшмәкәрлегендә иҫәпкә алыу зарур.


text:
Милиция әкренләп полицияға әйләнә
1 мартта «Полиция тураһында закон» көсөнә инде. Документ бөгөнгө көндән киҫкен үҙгәрештәр күҙалламай. Эске эштәр министрлығы хеҙмәткәрҙәре 2012 йылдың 1 мартына тиклем милиционерҙар булып ҡаласаҡ. Шул ваҡытта ғына улар яңы «полиция» формаһын кейәсәк. Уны раҫларға һәм тегергә лә кәрәк әле.
Хоҡуҡ һаҡлаусылар эш хаҡының артыуын да әле генә күрә алмаҫ, моғайын. Ул 2012 йылдың 1 ғинуарынан көтөлә ине. Ысынбарлыҡта эш хаҡын арттырыуҙы бер нисә йылға кисектереп тороуҙары ихтимал, сөнки үҙгәртеп ҡороуҙарға аҡса күп китәсәк.
Киләһе Яңы йылға тиклем аттестациялар һәм штат иҫәбен ҡыҫҡартыу үткәреләсәк. Ведомство структураһы быйыл уҡ үҙгәрергә тейеш.
— Беҙ федераль министрлыҡтың приказдарын көтәбеҙ, — тип хәбәр итте БР буйынса Эске эштәр министрлығының матбуғат хеҙмәте етәксеһе Максим Родионов. — Милиционерҙар бөгөнгө көндән башлап исеме, фамилияһы, вазифаһы күрһәтелгән бейдждар тағып йөрөргә тейеш. Ә ҡулға алынғандарға телефондан һөйләшеүгә мөмкинлек бирелә.


text:
Туған телгә һөйөү баҫмаларҙан башлана
- Подробности
- Родительская категория: "Туған тел" клубы
- Опубликовано 15.01.2010 07:02
Декабрҙә баш ҡаланың Нефтселәр мәҙәниәт һарайында "Башҡортостан" гәзите матбуғат байрамы ойошторҙо. Сарала баҫмала эшләүсе танылған шағирҙар Салауат Әбүзәров менән Лариса Абдуллина ла сығыш яһаны. Һоҡланып, таң ҡалып тыңланыҡ уларҙы. Байрамға ҡала мәктәптәренән уҡыусылар ҙа килгәйне. Улар үҙҙәре теләгән баҫмаларға яҙылды, "Башҡортостан", "Йәшлек", "Шоңҡар", "Аманат", "Йәншишмә" гәзит-журналдарында эшләүсе ағай-апайҙары менән яҡындан танышты. Ошондай матбуғат байрамдары йышыраҡ ойошторолһа ине тим. Һүҙемде дәлилләп, фекерҙәрем менән уртаҡлашмаҡсымын...
Һеҙҙең Сталин
- Подробности
- Родительская категория: Мәҡәләләр
- Опубликовано 02.01.2010 16:56
Ҡайһы бер йәш башҡорт зыялылыры һуңғы ваҡытта, тарих дәрестәрен онотоп, Сталинды һәм сталинизмды маҡтарға тотондолар. Бер-береһе артынан Интернет сайтарында төрлө мәҡәләләр яҙа. Сталиндың тыуған көнөнә арнап, уның ҡанлы енәйәттәрен аҡлап, халҡыбыҙҙы аптыратып яталар. Шуларҙың уйҙырмаларына яуап биреп, "Йәшлек" гәзитенең биттәрендә былтырғы мәҡәләне күсереп, уларға уҡыттырғым килә...
Башҡортостан Республикаһының Конституцияһы – үткәне һәм бөгөнгөһө
- Подробности
- Родительская категория: "Туған тел" клубы
- Опубликовано 25.12.2009 12:04
16 йыл элек, 1993 йылда, Республикабыҙ Юғары Советы тарафынан беҙҙең Башҡортостаныбыҙҙың төп законы ҡабул ителде.Конституцияның иң тәүге редакцияһы беҙҙең Башҡортостаныбыҙҙың үҙаллылығын иҫбатланды. Республиканың суверенитеты тураһында Декларацияға, Федератив килешеүгә һәм уның Башҡортостандан Ҡушымтаһына таянып, иң башта, беҙҙең финанс-иҡтисади нигеҙҙәр, властың халыҡ менән бәйләнеш формалары билдәләнде.
"ТУFАН ТЕЛ" клубы Дим биҫтәһендә эшләй башланы
- Подробности
- Родительская категория: "Туған тел" клубы
- Опубликовано 30.10.2009 09:13
29 сентябрь көнө Өфө ҡалаһының Дим биҫтәһендә башҡорт телен һәм әҙәбиәтен һөйөүселәр өсөн “Туған тел” йәмәғәтселек клубы эш башлай. Клуб ағзалары ултырышы һәр кесе йомала киске сәғәт 7-нән 9-ға тиклем 112-се Башҡорт кавалерия дивизияһы музейында үтәсәк. Бында шулай уҡ шиғри кисәләр, яҙыусылар, тарихсылар, фольклорсылар менән осрашыуҙар уҙғарыласаҡ, киләсәктә башҡорт риторикаһы буйынса оҫталыҡ дәрестәре, телде өйрәнеү буйынса бушлай курс үткәреү, башҡорт йырҙары хорын ойоштороу ҙа планлаштырыла.
Мөстәҡиллек өсөн көрәш
- Подробности
- Родительская категория: "Туған тел" клубы
- Опубликовано 22.10.2009 03:56
17 октябрь көнө Өфөлә башҡорт йәмәғәтселек ойошмалары мөстәҡиллекте яҡлап пикет уҙғарҙы. Унда йөҙҙән артыҡ кеше ҡатнашты. Сара пикет тип аталһа ла, ул митинг кеүек уҙҙы, унда сығыштар яһалды.
Әлеге сараға татар йәмәғәтселек ойошмалары вәкилдәре лә килгән ине. Шуға сараны ойоштороусыларҙың береһе, "Туған тел" клубының етәксеһе Тимур Мохтаров татарҙарға мөрәжәғәт менән сығып, мөстәҡиллекте бергә яҡларга сакырҙы.
"Әминбәк" - Әкиәт - Халыҡ ижады
- Подробности
- Родительская категория: Әҙәбиәт
- Опубликовано 21.10.2009 20:13
"ӘМИНБӘК" - Халыҡ ижады
Борон-борон заманда бер ауылда бер бабай менән әбей йәшәгән, ти. Уларҙың Әминбәк исемле бер улдары булған. Ата-әсәһе Әминбәкте бай һатыусы итергә теләгән.
Бер көндө атаһы Әминбәкте янына саҡырып алған да:
"Айбикә" - Повесть - Һәҙиә Дәүләтшина
- Подробности
- Родительская категория: Әҙәбиәт
- Опубликовано 20.10.2009 19:35
"АЙБИКӘ" - Һәҙиә Дәүләтшина
I.
"Тор, тор инде, Айбикә килен, тор. Был ни бөтмәҫ йоҡо. Йылдай төндә лә йоҡо туймаҫ икән. Ҡыҙыл эңерҙән ятып йоҡлайһың, ҡояш ауалағансы йоҡо туймаҫ булырмы. Ана һыйырҙарың ызылдашып торалар, һауа һалып ал!" - тигән тауышҡа Айбикә, күҙен асып, һикереп торҙо. Уның янында, ҡулына ҡомған тотоп, Ғәйшә тора ине. Ул, Айбикә тороп аяғына итеген кейгәнсе, туҡтамай әрләне лә, тышҡа сығып китеп, тағы үҙенең түшәгенә инеп ятып, тәмле йоҡоға китте.
"Дуҫ булайыҡ" - Повесть - Зәйнәб Биишева
- Подробности
- Родительская категория: Әҙәбиәт
- Опубликовано 17.10.2009 19:51
"ДУҪ БУЛАЙЫҠ" - Зәйнәб Биишева
1. АУЫЛДА ТӘҮГЕ КИС
Мәктәптә уҡыуҙар бөткәс тә, атаһы Юлдашты ауылға, өләсәләренә, алып килде. Үҙ ғүмерендә тәү башлап килде ул бында. Элек Юлдаш йәйҙе гел пионер лагерҙарында үткәрә торғайны. Быйыл, ниңәлер, ул үҙе лә ауылға барырға теләне. Өләсәһе лә, кил дә кил, тип саҡырҙы. Етмәһә, атаһы менән әсәһе лә быны хуп күрҙеләр. Шулай итеп, улар бер көндө атаһы менән икәүләп өләсәләренә килделәр ҙә төштөләр. Өләсәһе лә, Кинйәбай ағаһы ла, Гөлйөҙөм еңгәһе лә уларҙы сикһеҙ ҡыуанып ҡаршы алды.


text:
Магнитогорскиҙа күп балалы әсәләргә «Башҡорт ҡоролтайы»нан премиялар тапшырыласаҡ
Магнитогорскиҙа Халыҡ-ара ҡатын-ҡыҙҙар көнө алдынан күп балалы йәш әсәләргә аҡсалата премиялар тапшырыласаҡ. Тантаналы сара Опера һәм балет театрында «Ҡатын-ҡыҙ. Мәхәббәт. Яҙ» байрам кисәһе сиктәрендә үткәрелә.
Сара ҡала хакимиәте, Башҡортостандың Силәбе өлкәһендәге Даими вәкиллеге, өлкәнең «Башҡорт ҡоролтайы» йәмәғәт ойошмаһы ярҙамында ойошторола.
Йәш әсәләргә премияларҙы Башҡортостандың Силәбе өлкәһендәге вәкиле Амур Хәбибуллин, билдәле башҡорт боксеры, «Алтын бирсәткә» титулын йөрөтөүсе Сабир Сөләймәнов, Силәбе өлкәһенең Йәмәғәт палатаһы ағзаһы Наил Шәйҙуллин тапшырасаҡ.
Шулай уҡ кисәлә Сибай дәүләт филармонияһы, Магнитогорскиҙың «Йәшлек» һәм «Яйыҡ» үҙешмәкәр коллективтары артистарының, «Байрам» студияһында шөғөлләнеүсе йәш һәләтле башҡарыусыларҙың концерты ойоштороласаҡ.
Бындай сара өлкәлә беренсе тапҡыр үткәрелмәй. Былтыр Арғаяш ауылында ойошторолған кисәлә 500-ҙән ашыу кеше ҡатнашты, тип хәбәр итте Башҡортостандың Силәбе өлкәһендәге Даими вәкиллеге матбуғат секретары Михаил Хәбиров.


text:
19 апрелдә Башҡортостанда яҙғы һунар миҙгеле асыла
19 апрелдә Башҡортостанда һыуҙа йөҙөүсе һәм ҡарағай урманы кейектәренә яҙғы һунар миҙгеле асыла. Был ваҡыттан алып өйрәктәргә, вальдшнептарға, ҡаҙҙарға, ҡор һәм һуйырҙарға һунар рөхсәт ителә. Шул уҡ ваҡытта был төрҙәрҙең инә ҡоштарына һунар тыйыла.
БР Тәбиғәттән файҙаланыу һәм экология министрлығының матбуғат хеҙмәтенән хәбәр итеүҙәренсә, бөгөнгө көнгә һыуҙа йөҙөүсе һәм ҡарағай урманы кейектәрен аулауға 500-ҙән ашыу рөхсәт бирелгән.
Яҙғы һунар 28 апрелдә тамамланасаҡ.


text:
ТЕЛДЕ ҺАНҒА ҺУҠМАҺАЛАР...француздар һымаҡ, штраф түләтәйек
- Подробности
- Родительская категория: Мәҡәләләр
- Опубликовано 17.03.2009 06:06
Баймаҡҡа аҡса ебәрергә уйлап, өйөбөҙ эргәһендәге почта бүлексәһенә барҙым. Был эш артыҡ мәшәҡәтһеҙ генә атҡарылыр, тип уйлағайным, тик улай булып сыҡманы. Бланктың кәрәкле урындарын тултырып бөттөм дә, бер ыңғайы хат өсөн бүлегенә әсәйемә бер-ике ауыҙ һүҙ ҙә яҙып ҡуйҙым. Быға тиклем дә шулай итә инем. Тик был юлы ҡабул итеүсе почта хеҙмәткәре минең бланк артындағы башҡортса яҙған хатымды күрҙе лә, хеҙмәтләндереүҙән баш тартты. Хатты урыҫса яҙырға ҡушты.
Минең аңлатырға маташыуҙарым да бушҡа ғына булып сыҡты. Аҡсаны тиҙерәк ебәрергә кәрәк ине, шуға ла почта хеҙмәткәре менән артыҡ бәхәс ҡуптарып торорға теләмәнем. Бланкты яңынан тултырып, уны хатһыҙ ғына ебәрҙем. Әсәйемә урыҫса хат яҙғым килмәне. Килмәне генә түгел, телем дә әйләнмәне, ҡулым да барманы.
Бер уйлаһаң, иғтибарға лайыҡ та түгел кеүек әлеге ваҡиға. Ярай, башҡортса хат тексын асыҡ бланкта ебәреп булмай икән дә, ти. Ә шулай ҙа бер минең хат менән генә бәйле шәхси проблема түгел бит был. Башҡортостан Республикаһы тип аталған илдә рус теле менән бергә дәүләт теле булып йөрөгән башҡорт теле ҡасан тулыһынса гәмәлгә ашырыла башлар һуң? Эш бит бына нимәлә тора...
Гәзиттәрҙә йыш ҡына телебеҙҙе боҙоуҙар тураһында әсенеп яҙылған хаттар баҫыла. Һәр халыҡ хәҙер үҙ телен камиллаштырырға, байытырға, уны артабан үҫтерергә һәм һаҡларға тырыша. Был - тәбиғи хәл. Халыҡты халыҡ иткән - ул тел һәм рух. Телһеҙ халыҡ булмай. Белеүемсә, француздар француз телен яҡлау буйынса бик күп саралар үткәрә. Уларҙың закондарында француз телен боҙоп яҙған йәки урынһыҙға сит телдәр һүҙҙәрен ҡулланған өсөн ҙур ғына штрафтар ҡаралған. Ошондай уҡ саралар Венгрия Республикаһында ла ҡабул ителгән. Уғыр тел төркөмөнә ҡараған венгрҙар үҙҙәрен уратып алған ят тел мөхитенән үҙ-үҙҙәрен элек-электән бик ныҡ һаҡлаған һәм әле лә сит тел йоғонтоһона бирелмәү өсөн төрлө саралар күрә. Төрөктәр ҙә ошондай уҡ сараларҙы ҡуллана. Минең уйымса, беҙҙең республикабыҙҙа ла закондар сығарыу органдарына төрлө рәсми иғландарҙағы, яҙыуҙарҙағы башҡорт телендәге хаталар өсөн, йәиһә башҡорт теленең, әле мин телгә алған миҫалдағы кеүек, ҡулланыу даирәһен тарайтырға тырышыуҙар өсөн штраф түләтеү тураһында закон ҡабул итеү мәсьәләһен күптән күтәрергә кәрәк. Һалынған штрафтар ғәйеплеләрҙең кеҫәһе өсөн һиҙелерлек булырға һәм мотлаҡ түлә-телергә тейеш. Шунһыҙ, ундай сараны ҡулланып тороу ҙа кәрәкмәй. Әгәр дәүләт телдәрендәге хаталар өсөн штраф күләме һиҙелерлек булһа һәм бындай штраф һалыу һүҙҙә генә ҡалмайынса, мотлаҡ тормошҡа ашырылһа, файҙаһы буласаҡ, тип уйлайым. Шунһыҙ беҙ төрлө тәҡдимдәр, декларациялар менән генә башҡорт телен дәүләт теле булараҡ ғәмәлгә ашыра алмаясаҡбыҙ. Был законды һанға һуғырға теләмәгән кеше өсөн бик һөҙөмтәле тәрбиәүи сара.
Благовещенск район-ара прокуратураһында эшләп йөрөгәнемдә булған бер ғибрәтле хәл иҫкә төшә. Элегерәк прокуратура, милиция хеҙмәткәрҙәренә балиғ булмаған хоҡуҡ боҙоусыларҙы тәрбиәгә беркетә торғайнылар. Беркетеп кенә ҡалмай, квартал һайын улар хаҡында отчет талап итәләр ине. Миңә лә бер малайҙы беркеттеләр. Уның ата-әсәһе ярайһы уҡ ҙур урында эшләп, белемдәре, вазифалары юғары булыуға ҡарамаҫтан, малайҙы, ғәйепле булһа ла, гел генә яҡлап тороп, боҙоп, аҙҙырып бөткәйнеләр. Шуға ла малайҙың ата-әсәһе менән һөйләшеү, уларҙы өгөтләү файҙаһыҙ ине. Бер ваҡыт әлеге малай район үҙәгендә урынлашҡан бер ойошмаға ҙур ғына зыян килтерҙе. Милиция хеҙмәткәрҙәре уның ғәйебен тулыһынса иҫбат итте. Малайҙың ата-әсәһе был юлы ла, ғәҙәт буйынса, балиғ булмағандар комиссияһына саҡыртып һөйләшерҙәр ҙә, шуның менән ҡотолорбоҙ, тип уйлағайны, күрәһең. Килеп сыҡманы. Ул замандағы закон буйынса, балиғ булмағандарҙың ҡылған ҡылыҡтарынан күрелгән зыянды ата-әсә ҡапларға тейеш ине. Мин прокурор исеменән дәүләт ойошмаһы күргән матди зыянды ҡаплатыр өсөн судҡа мөрәжәғәт иттем. Бындай аҙымды берәү ҙә көтмәгәйне. Судҡа малайҙың әсәһе килде. Тәүҙә ул бик дорфа ғына һөйләшеп маташты, әммә прокурор дәғүәһенең шаярыу түгеллеген һәм ҙур ғына сумманан ҡолаҡ ҡағасағын аңлағандан һуң, ҡатын бөтә асыуын улына төшөрҙө. Быға тиклем гел генә һыуҙан ҡоро килеш ҡотолоп өйрәнгән малайға судта әсәһе алдында яуап бирергә тура килде. Ҡатыңдың штраф суммаһын кәметеүҙе үтенеүен суд кире ҡаҡты һәм ғаиләгә балиғ булмаған тәрбиәһеҙ улдары арҡаһында дәүләт күргән зыянды тулыһынса ҡапларға тура килде. Ғаилә бюджетына килгән зыяндан ярһыған әсәһе малайҙы суд залында уҡ типкеләй башланы - түҙеп кенә тор. Милиция саҡыртып, көс-хәл менән тынысландырҙылар теге ҡатынды. Малайҙы тәрбиәләү эше, "өшкөрөү" өйҙә лә дауам иткәндер, тип уйлайым. Сөнки ошонан һун малайыбыҙҙың өнө лә, тыны ла ишетелмәне. Унда ла, бында ла эш боҙоп, милиция хеҙмәткәрҙәренең күрһәткестәрен, отчетын боҙған малайҙан шулай ҡотолдоҡ. Бының өсөн милиция егеттәре миңә рәхмәт уҡыны. Минең уйлауымса, малайҙың ҡылыҡтары улай тиҙ генә үҙгәрмәгәндер. Йәмғиәттәге дөйөм талаптарҙы, дәүләт закондарын һанға һуҡмай, уларҙы нисек теләй, шулай боҙоп өйрәнгәйне бит инде ул. Әммә тәртип боҙһа, язаның уны ҡыуып етәсәген аңлау һәм шул күрәсәк язанан ҡурҡыу тойғоһо уны тәртип боҙоуҙарҙан тыйып килде.
Ошо факт ҡына ла ғәйеплеләрҙән штраф кеүек мәжбүри аҡса түләтеүҙең бик һөҙөмтәле алым икәнлеген күрһәтә. Закондарҙың төп функцияларының береһе - ғәйепле кешенең мотлаҡ аласаҡ язанан ҡурҡыу тойғоһо. Шуға күрә, башҡорт телен ғәмәлгә ашырыуҙа иң һөҙөмтәле сараларҙың береһе - ҙур штраф суммалары булырға тейеш. Кем дә кем "Башҡортостан Республикаһында дәүләт телдәре тураһында" БР Законын һанға һуғырға теләмәй, уны инҡар итә - ул кеше, йәки ойошма ҙур штраф түләргә тейеш. Ҡабаттан һанға һуҡмаһа, был юлы тәүгеһенән дә ҙурыраҡ штраф түләтергә мөмкин. Тик шундай саралар менән генә ғәмәлгә ашырырға булалыр тел тураһындағы законды. Уҡыусыларыбыҙ ни уйлай икән был турала?
Зәкирйән ӘМИНЕВ, пенсиялағы прокурор.
"Киске Өфө" гәзите, № 45, 2008й.


text:
Фото:
Рөстәм Хәмитов аҙыҡ-түлек магазиндарында урындағы продукцияны ҙур ауырлыҡ менән эҙләп тапты
Фото:
Башҡортостан Президенты Рөстәм Хәмитов республиканың көньяғы буйлап эш сәфәре барышында Күмертауҙың һәм Көйөргәҙе районының бер нисә аҙыҡ-түлек магазинына инде.
Рөстәм Хәмитов өс аҙыҡ-түлек магазинының тултырмалар, һөт аҙыҡтары, икмәк һәм бакалея бүлектәрен ҡараны. Республика башлығы ассортиментты һәм урындағы минимаркеттарҙың хаҡтар сәйәсәтен баһаланы һәм, һатыусылар һәм халыҡ менән аралашып, бында урындағы етештереүселәрҙең продукцияһы етерлек кимәлдә күрһәтелмәүен билдәләне.


text:
Республиканың йәш ғалимдары АҠШ-ҡа стажировкаға бара
Башҡортостандың йәш ғалимдары АҠШ-та стажировка үтәсәк. Улар өсөн Өфөлә «АҠШ-тың закондар сығарыу һәм башҡарма власть органдарында стажировка» LFP программаһының презентацияһы үткәреләсәк. Был хаҡта «Башинформ» агентлығына Рәсәй йәш ғалимдар союзының Башҡортостан төбәк бүлексәһе рәйесе Айрат Назыров хәбәр итте.
LFP программаһы Рәсәйҙең йәш белгестәренә Америка ҡушма штаттарының закондар сығарыу һәм башҡарма власть органдарында, шулай уҡ Американың башҡа ойошма һәм ассоциацияларында эшләп алыу мөмкинлеген бирә. АҠШ-та стажировка үткәндән һуң, программала ҡатнашыусылар Вашингтонда конференцияла ҡатнашасаҡ. Шул уҡ ваҡытта LFP Америка белгестәренә яуап визиты менән Рәсәйгә килергә мөмкинлек бирә.
LFP программаһы тулыһынса АҠШ-тың Дәүләт департаменты менән финанслана. Америка ҡатнашыусыларҙың йәшәү урынынан алып стажировка үтеү урынына тиклем юл хаҡын түләй, Америка визаһы, ҡабул итеүсе ғаиләлә йәшәү, стипендия, медицина страховкаһы, киләһе семинарҙарҙа ҡатнашыу мөмкинлеге менән тәьмин итә.
Программаның төп маҡсаты – Рәсәй белгестәренең АҠШ-та дәүләт сәйәсәтенең формалашыуы менән танышыу һәм ике ил араһында партнерлыҡ мөнәсәбәттәр булдырыу.
Программаның презентацияһы 1 ноябрҙә Башҡортостан Республикаһының Йәштәр сәйәсәте һәм спорт министрлығында үтәсәк. Программала ҡатнашыуға республиканың 25-35 йәштәге закондар сығарыу һәм башҡарма власть органдары хеҙмәткәрҙәре, йәмәғәт һәм коммерцияға ҡарамаған ойошмалары вәкилдәре, студенттар һәм йәш ғалимдар саҡырыла. Тулыраҡ мәғлүмәт менән Рәсәй йәш ғалимдар союзының Башҡортостан төбәк бүлексәһе сайтында (http://bash.rosmu.ru/activity/announces/504.html) танышырға була.


text:
Ольга Голодец Республика клиник дауаханаһындағы бала табыу йортоның эше менән таныштыФото: Хәлит Сафин
Ольга Голодец Республика клиник дауаханаһындағы бала табыу йортоның эше менән танышты
Ольга Голодец Республика клиник дауаханаһындағы бала табыу йортоның эше менән таныштыФото: Хәлит Сафин
ӨФӨ, 2014 йыл, 31 октябрь. /«Башинформ» мәғлүмәт агентлығы, Эльмира Сабирова/.
Рәсәй Федерацияһы Хөкүмәте Рәйесе урынбаҫары Ольга Голодецтың эш сәфәре дауам итә. Вице-премьер һәм Башҡортостан Президенты Рөстәм Хәмитов, 2013 йылдың 1 июнендә асылған, Ҡыуатов исемендәге Республика клиник дауаханаһының акушер-гинекология корпусында булдылар. «Корпус 120 урынға иҫәпләнгән. 16 мең квадрат метр майҙанда ҡабул итеү, сабыйҙар патологияһы, бала табыуға әҙерлек бүлексәләре, ультратауыш диагностикаһы һәм дауалау бүлмәләре, неонаталь һәм операция блоктары, экспресс-лаборатория урынлашҡан. Был бала табыу йортон төҙөүгә республика бюджеты бер миллиард ярым һум аҡса бүлде», — тип һөйләне Республика клиник дауаханаһының баш табибы Ринат Нагаев.
Клиника етәксеһе ҡунаҡтарҙың иғтибарын вестибюлдә ҡуйылған мониторҙарға йүнәлтте: «Әсәне һәм баланы сығарыуға әҙерләгән бүлмәлә камералар тора. Уларҙың сығыуҙарын көткән туғандары был процесты күҙәтә ала», — тип аңлатты ул. Вице-премьер йөклөләргә һәм бала тапҡандарға инеү рөхсәте менән ҡыҙыҡһынды. «Хатта реанимацияға индерәбеҙ, тик ҡабул итеү сәғәттәрендә», — тип асыҡланы клиниканың баш табибы.
Ольга Голодец бала табыуға әҙерлек бүлегендә булды, бер һәм ике урынлыҡ палаталарҙың уңайлыҡтарын баһаланы. Шулай уҡ операция, реанимация һәм диагностика бүлексәләрендә булды, унда клиниканың иң заманса ҡорамалдар менән йыһазландырылыуына инанды. Вице-премьер интенсив терапия бүлектәре менән неонаталь блокты ҡараны, әлеге ваҡытта унда бик бәләкәй тән ауырлығы менән тыуған сабыйҙарҙы ҡарайҙар. Бала табыу йортонда иң «еңел» бала 790 грамм ауырлыҡта тыуған.
Хирургтарҙың береһе менән әңгәмәлә Ольга Голодец ошо дауалау учреждениеһында эш хаҡы кимәле менән ҡыҙыҡһынды. Табип операция эшләүсе хирургтарҙың яҡынса 42 мең самаһы алғандарын әйтте.
Дауаханала тыуған балаларҙың иҫәбе тураһында вице-премьерҙың һорауына яуап биреп, Ринат Нагаев, йыл башынан алып Республика клиник дауаханаһында 1863 бала тыуҙы, былтыр улар ике мең самаһы ине, тип хәбәр итте.
Республиканың төп дауаханаһын реконструкциялау һәм киңәйтеү перспективалары тураһында һөйләгәндә, Ринат Нагаев поликлиника һәм аҙыҡ-түлек блогы өсөн яңы бина төҙөү, шулай уҡ хеҙмәт автомобилдәре өсөн туҡталҡа эшләү пландары менән уртаҡлашты.


text:
Баш ҡалала фоторәссам Рәиф Баҙиҡовтың күргәҙмәһе ойошторола Фото: Олег Яровиков
Баш ҡалала фоторәссам Рәиф Баҙиҡовтың күргәҙмәһе ойошторола
Баш ҡалала фоторәссам Рәиф Баҙиҡовтың күргәҙмәһе ойошторола Фото: Олег Яровиков
ӨФӨ, 2016 йыл, 26 ғинуар. /«Башинформ» мәғлүмәт агентлығы, Алик Шакиров/.
Йома, 29 ғинуарҙа, Өфөләге ВДНХ-Экспо комплексында танылған фоторәссам, «Республика Башкортостан» гәзитенең легендар фотохәбәрсеһе, Рәсәйҙең һәм Башҡортостандың атҡаҙанған мәҙәниәт хеҙмәткәре, Ш.Хоҙайбирҙин исемендәге республика премияһы лауреаты Рәиф Баҙиҡовтың күргәҙмәһе асыла. «Кадрға сумыу» тип аталған күргәҙмә оҫтаның 70 йәшлек юбилейына арналған. Унда фоторәссамдың иң яҡшы 70 эше урын аласаҡ.
«Шәхси күргәҙмәмде һәр биш йыл һайын ойошторорға тырышам. Унда миңә нисә йәш, шунса фотоһүрәттәр ҡуям. Биш йыл элек 65 булһа, хәҙер — 70, биш йылдан 75, һуңынан 80 буласаҡ. Уларҙың һанын 100-гә еткергәндә лә шәп булыр ине», — тине «Башинформ» агентлығына Рәиф Баҙиҡов.
Күргәҙмә көндөҙгө сәғәт 4-тә асыла.


text:
Категория: Методические материалы для учителей → Другое
Автор презентации: Кувандыкова Гульназ Рафаиловна
"Описание материала:
Имя каждого человека дает информацию о характере, о качествах человека, о склонностях к хорошему или плохому. Мы в своей исследовательской работе попытались выяснить это у своих одноклассников и сверстников. В начале работы собирали имена, выяснили их значения, часто повторяющиеся имена; анкетировали учеников, для выяснения любимых цветов, обобщили информации исоставили диаграмму; оказывается по любимым цветам тоже можно определить характер человека.
"Выдержка из материала:
Презентация исследовательской работы 7 класса «Исемдәр сере»
Эҙләнеү эшенең маҡсаты
Исемдәрҙең кеше ҡылығына тәъҫирен өйрәнеү Эҙләнеү эшенең бурыстары:
Ошо исемдәр берләштергән сифаттар Аралашыусанлыҡ Тыйнаҡлыҡ Һәләтлелек тәүәкәллек Исемдәр йәйғоры
Зәңгәр төҫтө оҡшатҡан кешеләр бик һиҙгерҙәр, тиҙ ҡуҙғыусандар, ярҙамға һәм хуплауға мохтаждар.
Күк уңыш, мәңгелек һәм күк йөҙө төҫө. Күк төҫ тоғролоҡто, намыҫлы булыуҙы даимилыҡты, аҡылды, изгелекте һәм изге данды символлаштыра.
Ҡыҙыл әүҙемлекте, энергияны, тәүәкәллекте кәүҙәләндереүсе тереклек төҫө. «Ҡыҙыл» исемле балалар ғөмүмән асыҡ, әүҙемдәр, тәрбиәгә ауыр биреләләр. Өлкәнәйгәс эшкә һәләтлектәре юғары һәм маҡсатҡа ынтылыусан булалар.
Алһыу төҫ мөхәббәт һәм нәфислек төҫө. Улар һөйкөмлө һәм аралашыусан,йомарт Тик улар иң яуаплы мәлдә юғалып ҡалыусан, оялсан булалар. Һары фән, күҙәтеүсәнлек һәм анализлау төҫө, байлыҡ, хыял, фантазия, шатлыҡ, көнләшеү һәм ҡыҙғаныусанлыҡты символлаштыра.
Ҡара ҡараңғылыҡ һәм төшөнкөлөк төҫө. Ҡара юл ауыр тормош һынауҙары, уңышһыҙлыҡ юлы. Йәшел– һаулыҡ, рухи көсөргәнеш төҫө, аҡыл көсө һәм ныҡышмалылыҡта сағыла. Был төҫтө оҡшатҡан кешеләр беренселеккә ынтылалар.
Көрән төҫтө аяғында ныҡ баҫып торған, ғаиләне һәм традицияларҙы баһалаусылар ярата. Көрән төҫтө яратыусылар эгоист һәм аҫтыртын булмайҙар.
Улар киң күңеллеләр. Һығымта:
*Был эҙләнеү эше кеше исеменең төп сифаттары буйынса уҡыусыларҙың портретын төҙөргә ярҙам итте.
*Беҙҙең мәктәптә 5-8 синыф уҡыусылары араһында күпселеге теремек, изге, һиҙгер күңелле, энергиялы, тәүәкәл, еңел аралашыусан, шул уҡ ваҡытта тиҙ ҡуҙғыусан, хуплауға мохтаж уҡыусылар барлығын асыҡланыҡ


text:
Республиканың төньяҡ-көнсығыш райондарын комплекслы үҫтереү буйынса Координация советы булдырылды
25 ноябрҙә Башҡортостан Хөкүмәтенең 430-сы «2011-2015 йылдарға Башҡортостан Республикаһының төньяҡ-көнсығыш райондарын социаль-иҡтисади йәһәттән үҫтереү урта сроклы комплекслы программаһы менән идара итеүҙең ойоштороу структураһы тураһында»ғы ҡарарына ҡул ҡуйылды.
Документҡа ярашлы Координация советы ойошторолдо, уны Премьер-министр урынбаҫары – республика Хөкүмәте Аппараты етәксеһе Илшат Тажетдинов, шулай уҡ Хөкүмәт Аппараты етәксеһе урынбаҫары Мирхәйҙәр Фәтхуллин етәкселегендәге программаны күҙәтеп барыу офисы етәкләне, тип хәбәр иттеләр Башҡортостан Хөкүмәтенең матбуғат хеҙмәтенән.


text:
«Арҡайым» биләмәһендә фольклор фестивале үтәсәк
6-сы июлдән 7-һенә тиклем Силәбе өлкәһенең «Арҡайым» ҡурсаулығы биләмәһендә «На Ивана, на Купалу...» VI фольклор-этнография фестивале үтәсәк. Фестиваль Евразия халыҡтарының матди һәм рухи мәҙәниәтен, йолаларын өйрәнеү һәм тергеҙеү, боронғо һәм хәҙерге традицион культураларҙы өйрәнеүгә уҡыусыларҙың һәм йәштәрҙең ҡыҙыҡһыныуын арттырыу маҡсаты менән үткәрелә.
Фестивалдә Башҡортостандан, Силәбе өлкәһенән һәм Ҡаҙағстандан 20 ижади коллектив ҡатнашасаҡ. «Арҡайым» майҙансыҡтарында фольклор коллективтарының сығышы, боронғо һөнәрҙәр буйынса мастер-кластар, оҫталыҡ һәм традицион аш-һыу конкурстары, шулай уҡ мауыҡтырғыс программалары буласаҡ. Фестиваль сиктәрендә «Евразия халыҡтарының милли музыка ҡоралдары һәм традицион кейемдәре» күргәҙмәһенең презентацияһы үтәсәк.


text:
Фәйзи Ғәскәров исемендәге халыҡ бейеүҙәре ансамбле 75 йыллыҡ юбилейын билдәләй Фото: Олег Яровиков
Фәйзи Ғәскәров исемендәге халыҡ бейеүҙәре ансамбле 75 йыллыҡ юбилейын билдәләй
Фәйзи Ғәскәров исемендәге халыҡ бейеүҙәре ансамбле 75 йыллыҡ юбилейын билдәләй Фото: Олег Яровиков
ӨФӨ, 2015 йыл, 12 март. /«Башинформ» мәғлүмәт агентлығы, Ләйлә Аралбаева/.
14 мартта «Башҡортостан» дәүләт концерт залы сәхнәһендә Фәйзи Ғәскәров исемендәге дәүләт академия халыҡ бейеүҙәре ансамбле үҙенең 75 йыллыҡ юбилейын билдәләйәсәк.
Башҡорт хореографияһы һәм донъя халыҡтары бейеүҙәре ынйыларын үҙ эсенә алған концерт программаһы 2013-2015 йылдарҙа барған юбилей сараларын тамамлай.
Кисәлә бейеү сәнғәтенең иң яҡшы өлгөләренә — «Зарифа», «Гөлнәзирә», «Калинка», «Гопак», «Ете ҡыҙ» «Сәскә атыусы ҡурай», «Еҙ үксә»гә тамаша ҡылырға мөмкин буласаҡ. Бейеү байрамында коллектив «Тархандар» (ҡуйыусыһы — Риф Ғәбитов) һәм «Ете ырыу» (ҡуйыусыһы — Рәис Низаметдинов), Фәйзи Ғәскәровтың «Беҙҙең байрам» бейеүҙәрен башҡарасаҡ. Йәш ғәскәровсылар «Башҡорт сувениры» бейеүе менән сығыш яһаясаҡ.
Юбилей кисәһендә данлы коллективтың иң яҡшы артистарына почетлы исемдәр һәм грамоталар биреләсәк.
Фәйзи Ғәскәров исемендәге халыҡ бейеүҙәре ансамбле 1938 йылда ойошторлған. Коллективҡа СССР-ҙың Ҙур театры студияһы тәрбиәләнеүсеһе, Игорь Моисеевтың уҡыусыһы Фәйзи Ғәскәров нигеҙ һалған. Ансамбль Башҡортостандың визит карточкаһы булып тора. Уның репертуарында 180-дән ашыу бейеү иҫәпләнә, ошо ваҡыт эсендә ансамбль донъяның 80-дән ашыу илендә сығыш яһаған.